
      Forord

      
         
            Under arbeidet med avhandlingen har jeg med til dels blandete følelser kunnet observere hvordan reglene om styremedlemmers
                  erstatningsansvar stadig er blitt mer aktuelle. Det er selvsagt morsomt å skrive om et emne som mange av ulike grunner etter
                  hvert er blitt opptatt av. På den annen side er det ikke like morsomt når man har strevet lenge med en problemstilling og
                  i grunnen føler at den er rimelig ferdigbehandlet, for så på tampen å skulle innarbeide nytt materiale. Bare i løpet av 1993
                  kom det eksempelvis tre høyesterettsdommer som berører til dels uavklarte spørsmål. Det er utfordrende å polemisere mot en
                  dom avsagt under dissens. Mer kjedelig er det å innarbeide henvisninger til en enstemmig dom som ble tilgjengelig i aller
                  siste innspurtsfase fjorten dager før jeg satte punktum for å innta nytt materiale, og som i det vesentlige var sammenfallende
                  med mine resonnementer.

            Avhandlingen er søkt ajourført frem til årsskifte 1993/94. I forbindelse med publiseringen har forlaget ytret ønske om at
                  det inntas henvisninger til Ot. prp. nr. 36 1993/94 Om lov om aksjeselskaper. Der jeg tidligere har henvist til aksjelovutkastet
                  i NOU 1992: 29, er det nå innarbeidet henvisninger til odelstingsproposisjonen i noter. I tillegg har jeg innarbeidet henvisninger
                  til fire forskrifter angående aksjeemisjoner som ble vedtatt 17. januar 1994, og som jeg tidligere hadde henvist til i utkasts
                  form.

            Flere fortjener takk for at de på ulik måte har bidratt under arbeidet. Jeg vil i første rekke rette min varmeste takk til
                  Magnus Aarbakke som har vært veileder og gitt uvurderlig hjelp og støtte helt fra jeg fikk ideen til å skrive en avhandling
                  om styremedlemmers erstatningsansvar. Han har med imponerende tålmodighet og en beundringsverdig kritisk sans lest diverse
                  utkast til ulike avsnitt og kapitler. Det er et privilegium å ha hatt ham som veileder.

            Min varmeste takk går også til min andre veileder, Viggo Hagstrøm. Han har lest og kommentert forskjellige utkast og gitt
                  meg verdifulle og ikke minst oppmuntrende råd underveis, særlig vedrørende avhandlingens erstatningsrettslige problemstillinger.
                  Jeg vil samtidig takke ham for at han i egenskap av bestyrer ved Institutt for privatrett og medlem av Forskningsutvalget
                  har gått ut av sin vei for å legge de praktiske forhold til rette for meg under arbeidet. I denne forbindelse er det naturlig
                  å la takken omfatte både Institutt for privatrett og Det juridiske fakultets doktorgradsprogram.

            Lovsamlingsfondet har bidratt med midler som muliggjorde en lærerik USA reise med besøk på Georgetown University og Cornell
                  Law School. Mye av materialet jeg samlet der er benyttet i avhandlingen. Jo Hov, Trine- Lise Wilhelmsen og min far, Kjell
                  Normann, har lest forskjellige deler av manuskriptet og kommet med gode råd. Sigrid Christensen har renskrevet manuskriptet.
                  Thorvald Nyquist har gått gjennom noteapparatet, utarbeidet forkortelsesliste, lest korrektur og laget doms- og lovregister.
                  Stikkordregisteret er utarbeidet av Pål Bertnes og Anne-Marie Tronslin. Jeg vil gjerne takke dem alle.

            En ekstra varm takk går til min familie og spesielt til Frode og Peder. De har alle på forskjellige måter deltatt og gitt
                  støtte i de ulike faser av arbeidet.

            Institutt for privatrett i juni 1994

            Kristin Normann

      Kapitel 1

      Innledning

      1 Emnet og problemstilling

      
         
            På visse betingelser kan styremedlemmer i aksjeselskaper bli holdt personlig ansvarlig for feil de begår under utøvelsen av
                  sine verv, se asl. § 15-1:

         

      

      
         
            "Stifter, styremedlem, medlem av bedriftsforsamling eller representantskap samt administrerende direktør plikter å erstatte
                  skade som han under utførelsen av sin oppgave forsettlig eller aktløst volder selskapet, aksjeeier eller andre. Det samme
                  gjelder den som i egenskap av aksjeeier forsettlig eller aktløst medvirker til slik skade."

         

      

      
         
            Bestemmelsen hjemler ikke heftelse for selskapets forpliktelser. Det er ikke en "gjennomskjærings"-bestemmelse. De alminnelige
                  erstatningsrettslige betingelser som ansvarsgrunnlag, årsakssammenheng og skade må være til stede for at styremedlemmene skal
                  kunne gjøres ansvarlige etter denne bestemmelsen. Emnet for avhandlingen er en fremstilling av disse betingelsene på området
                  for styremedlemmenes erstatningsansvar.[1]

            De spørsmål som reiser seg i tilknytning til dette ansvar, har her hjemme inntil nylig levet en nokså tilbaketrukket tilværelse.
                  Bare sjelden har det vært fremmet søksmål mot styremedlemmer.[2] Vi har derfor sparsomt med rettspraksis og få og fragmentariske teoretiske fremstillinger på området.[3] Det finnes en del tilfeller i domssamlingene fra mellomkrigstiden. I løpet av de tre–fire siste årene har vi dessuten fått
                  noen høyesterettsdommer og en del underrettspraksis.[4]

            De senere årene har man i det hele tatt kunnet spore en betydelig større interesse for emnet. Dette har f.eks. vist seg gjennom
                  omtale i presse av konkrete tilfeller hvor man sier at man vurderer å gå til søksmål mot styremedlemmer. En del saker er etter
                  hvert reist for domstolene.

            Oppfatningen av hva et styreverv innebærer, er i denne perioden endret ved at kravene til utførelsen av styreverv rent faktisk
                  er skjerpet.[5] Det er blitt hevdet at selv om en del styrer fortsatt kan karakteriseres som "minimumsstyrer", så er tendensen at styret
                  i mange bedrifter spiller en mer aktiv rolle. Dette kommer frem både gjennom de kontrollfunksjoner styret utøver, og ved at
                  styremedlemmene involverer seg mer i bedriftens strategiutvikling.[6] Det er også hevdet at et mer aktivt kapital- og aksjemarked har påskyndet kravene til at bedriftene har et aktivt og årvåkent
                  styre.[7]

            I USA, hvor emnet over tid er blitt viet langt større oppmerksomhet enn hos oss, økte antall erstatningssaker innenfor profesjonsansvar,
                  herunder også erstatningssaker mot styremedlemmer, kraftig i 1970-årene og begynnelsen av 1980-årene. I løpet av 1980-årene
                  ble det bl.a. reist en rekke erstatningssøksmål mot selskapsledelsen i tilknytning til selskapsoppkjøp. I USA har man derfor
                  fått en betydelig avklaring av reglenes innhold på området for styreansvar i løpet av forrige tiår.[8] Også i England har antall styreansvarssaker økt betraktelig.[9]

            Det er nærliggende å reflektere over årsakene til den utviklingen som var merkbar her hjemme allerede i midten av 1980-årene.
                  I løpet av dette ti-året var vi gjennom en periode med livlig omsetning på Oslo Børs med en etterfølgende nedgangsperiode
                  hvor man har sett betydelige tap hos en god del investorer. Som en konsekvens av dette ønsker en del av disse å søke erstatning
                  hos dem som har vært ansvarlige for driften av selskapene – nemlig styremedlemmene.

            Tilsvarende forhold finner man i andre land.[10] Fra USA siterer jeg:

         

      

      
         
            "In part, economic factors influence both insurance premiums and liability losses. When investors prospered, few complained
                  about profits which could have been greater. As the economy turned downward in the 1980s, corporations and investments failed,
                  tax benefits were challenged as abusive tax shelters by the Internal Revenue Service, and profits turned into losses. Lawsuits
                  resulted and contingent liabilities became insurance losses."[11]

         

      

      
         
            For de store og særlig for de børsnoterte selskapene, opplevde vi en periode  med økt aksjeomsetning og en økende interesse
                  for å investere i aksjer. Allerede før børskrakket i oktober 1987, hadde den økende interessen for aksjeinvesteringer ført
                  til avdekking av en rekke uheldige forhold – f.eks. manglende informasjon i tilknytning til generalforsamlingens behandling
                  av årsoppgjør og i styrets delårsrapporter. Dagens aksjemarked stiller til dels store krav om informasjon. Selskapets årsoppgjør
                  og særlig styrets årsberetning er meget viktige media, som styret er pålagt å informere gjennom.

            Styret har også et ansvar for at den avgitte informasjon er korrekt. Det har i pressen vært referert eksempler på at desinformasjon
                  fra styrer har ført til sterk oppgang i aksjekursen, som igjen drastisk har sunket når de faktiske tall er kommet frem. Bruk
                  av f.eks. overdrevent verdijusterte balanser og positive budsjetter har ofte drevet kursene oppover inntil de reelle tall
                  er kommet på bordet.[12]

            I den offentlige debatt om juridiske og etiske spørsmål med tilknytning til aksjemarkedet, ser man nå at småsparerne gjerne
                  trekkes frem som en egen forbrukergruppe som har særlig krav på beskyttelse.[13] De senere årene har det rent generelt foregått en almen utvikling i retning av å gi forbrukerne bedre vern gjennom lovgivningen.
                  Det kan spores en sammenheng mellom begrunnelsen for disse reglene og et ønske om å beskytte småsparerne. Sentralt står de
                  krav man må stille til ledelsen i et børsnotert selskap om å gi korrekt, tilstrekkelig og lik informasjon til alle om selskapets
                  stilling. Ved emisjoner i børsnoterte selskaper – når innbydelsen retter seg mot flere enn femti personer og emisjonen gjelder
                  et beløp større enn fem millioner kroner – skal børsstyret kontrollere at opplysningene i tegningsmaterialet ikke er ufullstendig
                  eller villedende, se vphl. § 9.[14]

            I de økonomiske nedgangstidene vi nå har vært inne i, har vi opplevd et økende antall konkurser.[15] Aksjeselskaper utgjør den største andelen av dem som går konkurs.[16]

            I praksis vil spørsmålet om et erstatningsansvar for selskapsledelsen være særlig sentralt bl.a. for selskapskreditorene når
                  det ikke lenger er noe å hente i selskapet. I en rekke tilfeller viser det seg at selskapet den senere tiden før konkursen
                  er blitt drevet på et helt urealistisk økonomisk grunnlag og for kreditorenes regning. De mest graverende av disse tilfellene
                  vil kunne rammes av strl. § 283 a, punkt 2. Styremedlemmer kan i henhold til denne bestemmelsen bli holdt strafferettslig
                  ansvarlige dersom styret ikke har begjært oppbud til tross for at virksomheten har gått med tap og styret burde innsett at
                  fordringshaverne ikke kunne gis dekning innen rimelig tid. Det er rimelig at det til straffansvaret korresponderer et erstatningsrettslig
                  ansvar for styremedlemmene.[17]  I en tid med et stort antall konkurser vil det nok vise seg en tendens i retning av flere erstatningssaker i kjølvannet
                  av at selskaper blir slått konkurs.

            Ledelsen kan selvsagt også komme i søkelyset når det oppstår tap for selskapet som ikke fører til at selskapet blir insolvent.
                  Erstatningssøksmålet kan være en følge av en eller flere enkeltstående tapsbringende transaksjoner eller en reaksjon på den
                  kurs ledelsen følger generelt.[18]

            Generelt sett er konkurransen mellom bedriftene blitt stadig hardere samtidig som den tekniske utvikling går raskere. Tendensen
                  til internasjonalisering er økende.[19] Risikoen, også risikoen for å gjøre feil, øker ved dette. Forøvrig kan spørsmål om ansvar springe ut av nokså ulike forhold.

         

      

      2 Kilder

      2.1 Oversikt over materialet

      
         
            For størsteparten av de ansvarsspørsmål som skal behandles, gir alminnelige norske rettskilder som lov, lovforarbeider, rettspraksis
                  og teoretiske fremstillinger relativt liten veiledning.[20] Utover en forholdsvis sparsom høyesterettspraksis, har jeg funnet frem til en del underrettspraksis ved hjelp av Rettens
                  Gang og Institutt for privatretts samling av lagmannsrettsdommer, som inkluderer dommer tilbake til 1970. Av by- og herredsrettsdommer
                  er det helt tilfeldig hva jeg har fått kjennskap til. Henvisningen til underrettspraksis er benyttet som illustrasjon av problemstillinger
                  og/eller av resonnementer. Når det gjelder lagmannsrettspraksis, har jeg imidlertid også lagt noe vekt på denne der det finnes
                  flere dommer som går i samme retning.[21]

            Spørsmålet har så vært hvor jeg kunne innhente supplerende materiale som kunne gi inspirasjon til aktuelle problemstillinger
                  og som kunne gi stoff til drøftelsen av ulike ansvarsspørsmål. En mulig vei å gå hadde vært å delta i styremøter. En utenforståendes
                  observasjon av ordinære styremøter hadde imidlertid neppe gitt noe vesentlig bidrag til behandling av erstatningsspørsmålene.
                  Formålet med avhandlingen er ikke å beskrive hvordan det ideelle styret arbeider, men å gripe fatt i "vrangsiden" av styrearbeidet.
                  Hovedvekten i fremstillingen skal ligge på de erstatningsrettslige spørsmålene. Det ville være helt tilfeldig om man kom over
                  slike tilfeller ved observasjon.

            Selvsagt er det nødvendig å skaffe seg bakgrunnskunnskap om hvorledes et styre arbeider i praksis. Undersøkelser av styrets
                  rolle og funksjon har gitt viktige bidrag i så måte.[22] Men disse undersøkelsene har på den annen side ikke kunnet gi noen særlig veiledning for løsningen av ansvarsspørsmål.

            Tilsvarende gjelder paneldebatter med deltakere som har erfaring som bedriftsledere og fra ulike styreverv. Diskusjoner om
                  hva et styreverv innebærer og hvorledes et styre bør arbeide, belyser et stykke på vei hvorledes et styre arbeider eller bør
                  arbeide i praksis, men de besvarer ikke – i alle fall ikke direkte – erstatningsrettslige spørsmål.[23]

            Fremstillinger om hvorledes styremedlemmer ideelt sett bør ivareta sine verv, sier noe om hvilken idealmålestokk som bør legges
                  til grunn når man skal formulere krav som bør stilles til et styreverv.[24] Denne idealmålestokken kan også si noe om hva som er forsvarlig handlemåte for styremedlemmer. Det er imidlertid langt mellom
                  kravene som stilles til det ideelle styremedlem og den innsats eller mangelen på innsats som kan påføre styremedlemmene et
                  erstatningsansvar.[25]

            Tilsvarende resonnement benyttes av Krüger Andersen ved spørsmålet om revisor kan pålegges erstatningsansvar. Revisor kan
                  som styremedlemmene holdes erstatningsansvarlig på culpagrunnlag både etter norsk og dansk rett, se asl. § 15-2, revisorloven
                  § 17 a og DASL § 141.

            Ved bedømmelsen av om en revisor kan holdes erstatningsansvarlig, tas det gjerne utgangspunkt i en spesiell faglig målestokk,
                  en normativ oppfatning av hva som kan kreves m.h.t. omhu og faglig dyktighet. For å kunne ta stilling til revisoransvaret,
                  må man derfor få opplyst og konkretisert det revisorfaglige utgangspunkt for hvordan oppgavene kan og bør løses. Krüger Andersen
                  understreker imidlertid at selv om den faglige og den erstatningsrettslige diskusjon nok har vesentlige berøringspunkter,
                  så har de likevel forskjellig struktur. Den faglige diskusjonen går på om en oppgave optimalt bør løses på den ene eller annen
                  måte. Den erstatningsrettslige vurdering handler ikke om den optimale innsats, men om det (vanligvis) mindre, hva som kan
                  ansees som en forsvarlig innsats. Spørsmålet er altså ikke om innsatsen er feilfri, men om vedkommende har utvist en slik
                  forsømmelighet at han bør være erstatningsansvarlig for det lidte tap.[26]

            Alt i alt er faren ved i for stor utstrekning å fokusere på arbeidsmåten til det ideelle styret, at man ender opp med en beskrivelse
                  av hvorledes styret ideelt sett bør fungere og at den erstatningsrettslige vinklingen på problemene blir trengt i bakgrunnen.
                  Jeg har derfor valgt ikke å fokusere på en samfunnsvitenskapelig beskrivelse av styrets oppgaver og funksjon.

            På området for styrets erstatningsansvar er det en selvfølge at man benytter danske og svenske rettskilder for å se hvorledes
                  ulike ansvarsspørsmål er løst i våre naboland. Aksjeloven 1976 ble til i nordisk samarbeid, og reglene er langt på vei parallelle.
                  Rettspraksis som er kommet i våre to naboland etter at Danmark fikk ny aksjelov i 1973 og Sverige i 1975, bør tillegges vekt
                  også ved beskrivelsen og drøftelsen av rettstilstanden her hjemme.[27] I en viss utstrekning gjelder dette også eldre danske og svenske dommer. Selv om norske domstoler ikke er bundet av dansk
                  og svensk rettspraksis, er det grunn til å anta at de vil se hen til dommer fra disse landene som blir gjort kjent for dem,
                  i alle fall så lenge tilsvarende spørsmål er uløst hos oss. En norsk domstol vil trolig vurdere resonnementet i den svenske
                  eller danske dommen, og påberope seg denne til støtte for sitt standpunkt dersom den finner dette fornuftig. Svensk og dansk
                  rettspraksis på området har derfor en viss betydning for utformingen av rettstilstanden på området.

            Tilsvarende gjelder dansk og svensk teori om styremedlemmers erstatningsansvar. Særlig så lenge vi mangler tilsvarende fremstillinger
                  om styremedlemmers erstatningsansvar i Norge som de som finnes i Danmark og Sverige, er det grunn til å anta at disse lands
                  teoretikere har en viss gjennomslagskraft også hos oss. I nyere høyesterettspraksis finnes eksempel på at retten til støtte
                  for sin vurdering av de saksøkte styremedlemmene i et erstatningssøksmål, har påberopt seg dansk teori.[28]

            Behovet for å hente inspirasjon til løsning av ulike spørsmål, har gjort det nødvendig å se også på land utenfor Norden. Jeg
                  har valgt å konsentrere meg om USA, men har i tillegg med noe engelsk materiale. Grunnen til at jeg har konsentrert meg om
                  amerikanske kilder, er at spørsmålet om styremedlemmers erstatningsansvar der er viet oppmerksomhet i særlig stor utstrekning.
                  Der finnes en rikholdig rettspraksis og en meget omfattende debatt om ulike aspekter ved styrets erstatningsansvar. Av land
                  utenfor Norden pekte derfor USA seg ut som det land det i første rekke var naturlig å hente inspirasjon fra.

            En mulig innvending mot kildebruken er at jeg ikke har innhentet materiale fra flere land enn disse, slik f.eks. Dotevall
                  har gjort i sitt doktorgradsarbeid om styremedlemmers og administrerende direktørs erstatningsansvar.[29] Valget blir dels et spørsmål om på hvilken måte man ønsker å benytte det utenlandske materialet, og dels et spørsmål om hvor
                  meget tid som skal medgå til arbeidet med å sette seg inn i fremmede lands rettsregler på det aktuelle området.

            Mitt siktemål har vært å trekke utenlandsk materiale inn i drøftelsen av de norske reglene på områder hvor jeg mener dette
                  kan gi direkte inspirasjon til problemstillinger og til løsning av tilsvarende spørsmål. På denne måten får man riktignok
                  et mindre helhetlig bilde av rettstilstanden i det aktuelle fremmede rettssystemet. På den annen side blir den utenlandske
                  debatten mer interessant, fordi den ikke bare gir et bilde av hvilke ansvarssituasjoner som kan oppstå, men også konkret veiledning
                  for løsning av ansvarsspørsmål hos oss.

            Norske domstoler er selvsagt ikke bundet av utenlandske rettskilder. Men når avgjørelsen likevel må treffes på grunnlag av
                  reelle hensyn, er det nyttig å hente inspirasjon til argumentasjonen og kanskje til og med forslag til løsninger av enkeltspørsmål
                  fra et rettssystem hvor man har stor erfaring med denne type saker.[30] Kommer man etter en selvstendig vurdering til at i alle fall enkelte av argumentene synes fornuftige og i tråd med norsk
                  erstatningsrettslig tankegang, bør disse argumentene tillegges større vekt enn om man på selvstendig grunnlag hadde funnet
                  frem til dem. Det bør tillegges vekt at argumentene tross alt har vært gjort til gjenstand for omfattende debatt og er utprøvet
                  gjennom utenlandske domstolers løsning av enkeltspørsmål.

            Generelt kan man hente impulser til egen retts utvikling og forbedring ved å studere fremmed rett. Ved å studere fremmed rett
                  vil man også kunne finne frem til nye problemstillinger som foreløpig ikke har vært viet oppmerksomhet i Norge. I tråd med
                  en slik oppfatning hevder Kleineman:

         

      

      
         
            "I ett litet rättsområde som det svenska kan det vara svårt att med stöd av ett begränsat rättskällematerial få underlag för
                  en mer inträngande problemdiskussion. Den egna fantasins gränser visar sig tydligt – inte minst när man kontinuerligt av praktiskt
                  verksamma jurister konfronterats med nya frågeställningar inom det aktuella skadeståndsområdet – och det främmande materialet
                  kan då komma till undsättning. Som Stig Strömholm påpekat är det i ett sådant fall "... inte utländsk rätt utan utländsk praktisk
                  erfarenhet som utnyttjas ..."."[31]

         

      

      
         
            Når det gjelder reglene om styremedlemmers erstatningansvar, er mange av de problemene som ble drøftet f.eks. i USA på 1980-tallet
                  først nå for alvor kommet i søkelyset i Norge. Ønsker man å videreutvikle retten i sitt eget land, kan man derfor ikke nøye
                  seg med å se på de erfaringer som er gjort hjemme. Man har bruk for et videre erfaringsmateriale.[32]

            Når det utenlandske rettsmaterialet benyttes på denne måten, står man friere ved utvalget av antall land man ønsker å konsentrere
                  seg om. I Sverige har man – i større utstrekning enn hos oss – en tradisjon for i doktoravhandlinger å innta selvstendige
                  fremstillinger av utenlandske regler om emnet uten at disse knyttes til drøftelsen av de svenske regler.[33] En slik oversikt kan være informativ selv om den ikke bidrar til en forbedring av drøftelsen av den nasjonale rett, men her
                  må det være opp til forfatterens skjønn å velge en annen innfallsvinkel uten at dette behøver å føre til en forringelse av
                  avhandlingens kvalitet.

            Ved drøftelsen av en del av ansvarsspørsmålene kan det likevel innvendes at man i tillegg f.eks. burde hentet inspirasjon
                  fra Tyskland og Frankrike. Til dette er svaret for det første at en drøftelse av flere lands regler ville krevet mer tid.
                  For det annet at dersom et bredere utvalg skulle bidratt positivt til fremstillingen, så måtte man ha maktet å inkorporere
                  drøftelsen av disse lands regler i selve diskusjonen av de norske reglene de lege lata eller de lege ferenda. Faren ved å
                  trekke inn for mange ulike rettssystemer, er at fremstillingen enten blir uoversiktlig eller at man ender opp med isolerte
                  fremstillinger av de utenlandske reglene som et appendiks til drøftelsen av norsk rett på området.

         

      

      2.2 Om det amerikanske materialet

      2.2.1 Generelt

      
         
            Det kan være grunn til å gi en oversikt over det amerikanske kildematerialet som er benyttet i avhandlingen. Som kjent har
                  man i USA både føderale og delstatsdomstoler med kompetanse på ulike rettsområder. Hovedregelen i amerikansk forfatningsrett
                  er at et lovgivningsanliggende hører under enkeltstatenes kompetanse.[34] I tråd med denne er selskapsrettslige spørsmål i det vesentlige underlagt delstatslovgivningen.[35] Dette gjelder også reglene om styremedlemmenes erstatningsansvar. Delstatenes lovgivning er ikke ensartet. Det er derfor
                  ofte vanskelig å uttale seg om hva som er gjeldende amerikansk rett på området. De fleste amerikanske forfattere omtaler til
                  tross for dette mesteparten av retten under ett. Dette er mulig fordi det tross alt finnes så mange felles faktorer ved delstatenes
                  rettssystemer.[36]

            Når det gjelder amerikansk selskapsrett, er staten Delawares lovgivning langt på vei toneangivende. Grunnen er at et meget
                  stort antall av de større selskapene har funnet det hensiktsmessig å stifte og registrere seg i denne staten, slik at selskapets
                  anliggender blir undergitt staten Delawares lovgivning. I USA kan et selskap selv velge hvilken delstat det vil stiftes og
                  registreres i. Dette gjelder uavhengig av hvor selskapet rent faktisk driver virksomheten.[37] En diskusjon av et amerikansk selskapsrettslig spørsmål begynner derfor gjerne med en fremstilling av rettstilstanden i staten
                  Delaware, for deretter å gå inn på en drøftelse av unntakene fra Delaware-regelen.[38]

            I mer enn femti år har staten Delaware vært foretrukket når det gjelder stiftelse og registrering av selskaper. Også et større
                  antall av selskapene som er registrert på New York Børsen, hører under Delawares jurisdiksjon.[39]

            Romano hevder at det tidligere ikke har vært klargjort hva som er årsaken til at Delaware blir foretrukket, men at en av de
                  vanligste forklaringene er at staten har en lovgivning som de som treffer beslutninger på selskapets vegne mener er hensiktsmessig.[40] I henhold til en undersøkelse hun har foretatt, er en av de mest sentrale grunnene til at Delaware blir foretrukket, dessuten
                  at staten har en meget velutviklet rettspraksis på selskapsrettens område. Dette skaper forutberegnelighet for selskapsledelsen
                  når den skal treffe beslutninger på vegne av selskapet. Domstolene i Delaware har etter hvert opparbeidet seg en betydelig
                  selskapsrettslig ekspertise. Delaware oppebærer betydelige skatter og avgifter som følge av det store antall selskaper som
                  stiftes og registreres der. Dette gjør at myndighetene er interessert i stadig å oppdatere sin selskapsrettslige lovgivning
                  for å beholde sin ledende posisjon på området.[41]

            Langt de fleste rettssakene bringes inn for delstatenes domstoler.[42]  Dette gjelder også selskapsrettslige spørsmål, herunder reglene om styremedlemmers erstatningsansvar. Delawares høyesterett
                  regnes for å være særlig kompetent i selskapsrettslige spørsmål.[43]  På dette grunnlag må det antas at høyesterettsdommer fra denne delstaten tillegges relativt stor vekt ved avgjørelsen av
                  selskapsrettslige spørsmål ved andre delstaters domstoler.

         

      

      2.2.2 The American Law Institute og dets arbeide

      
         
            Under arbeidet med avhandlingen har jeg hatt stor nytte av The American Law Institute's Corporate Governance Project. Instituttet
                  har utarbeidet et omfattende forslag til utforming av en rekke selskapsrettslige prinsipper, herunder regler om styrets plikter
                  og ansvar.[44]

            The American Law Institute (heretter forkortet ALI) er en privat organisasjon som ble stiftet i 1923, og som utarbeider såkalte
                  "Restatements of the Law".[45] Organisasjonens medlemmer er fremtredende personer fra den juridiske profesjon i USA. Eksempelvis er justitiarius i den føderale
                  Høyesterett automatisk medlem. Det samme gjelder justitiariene i de enkelte delstaters høyesteretter og rektorene ved en rekke
                  fremtredende "law schools". Instituttet har også valgte medlemmer fra ulike juridiske profesjoner, f.eks. anerkjente rettsvitenskapsmenn
                  og advokater:

         

      

      
         
            "The ALI is a prestigious, private U.S. institution comprised of distinguished scholars, judges and practioners."[46]

         

      

      
         
            Organisasjonens oppgave er i henhold til vedtektene:

         

      

      
         
            "to promote the clarification and simplification of the law and its better adaption to social needs, to secure the better
                  administration of justice and to encourage and carry on scholarly and scientific legal work."[47]

         

      

      
         
            Bakgrunnen for opprettelsen av ALI var et ønske om å klargjøre og forbedre rettsregler. Drivkraften bak opprettelsen var fremtredende
                  jussprofessorer som gjerne ville og som etter hvert oppnådde å spille en aktiv rolle i fortolkningen av gjeldende rett. De
                  ønsket også å komme med forslag til reform av reglene på sentrale områder.[48]

         

      

      
         
            ALI's arbeid innenfor ulike rettsområder fører gjerne til at man utformer såkalte "Restatements of the Law".[49] Disse er abstrakt formulerte som paragrafer, og skal dels gjengi innholdet av rettstilstanden på et område, dels inneholde
                  forslag til endringer i den etablerte rettstilstand der ALI's medlemmer finner dette velbegrunnet og påkrevet. "Restatements
                  of the Law" er ledsaget av kommentarer med illustrerende eksempler og inneholder noter som viser til dommer og litteratur
                  på området fra ulike delstater.

         

      

      
         
            Arbeidet bygger på idéen om at det bør skapes rettsenhet i USA på områder hvor det ikke er det. "Restatements" gir en utenlandsk
                  leser en lett tilgjengelig orientering om amerikansk rett.[50]  På den annen side er det hevdet at de såkalte "restatements" har den klare svakheten at de gjengir femti delstaters rett
                  som om det var en enhet.[51]

            Selv om reglene som vedtas av ALI ikke er bindende, har de likevel stor påvirkningskraft ved utviklingen innenfor ulike rettsområder
                  på grunn av det grundige arbeid som ligger bak utkastene og på grunn av medlemmenes store anseelse og kompetanse.[52]

         

      

      2.2.3 The American Law Institute's selskapsrettsprogram

      
         
            I første halvdel av 1980-årene satte ALI i gang et større prosjekt som skulle omhandle "corporate governance". Prosjektet
                  er fremdeles ikke fullført, men siste utkast til regler er nå publisert.[53] Styrets oppgaver og ansvar utgjør en vesentlig del av dette.

            ALI's selskapsrettsprogram er i avhandlingen benyttet til å få oversikt over rettstilstanden i USA hva gjelder styremedlemmers
                  erstatningsansvar. Utover dette er kilden benyttet som beskrevet ovenfor for utenlandsk teori generelt.

         

      

      3 Avgrensning av emnet

      
         
            Den opprinnelige arbeidstittelen til avhandlingen var "Styremedlemmers erstatningsansvar i aksjeselskaper, jfr. aksjeloven
                  1976 nr. 59 § 15-1." Etter å ha arbeidet med avhandlingen over lengre tid og vurdert ulike måter å avgrense fremstillingen
                  på, er jeg kommet frem til at den opprinnelige arbeidstittelen danner den mest hensiktsmessige avgrensning for fremstillingen.

            I kapitel 2 nedenfor gis det en oversikt over alternative heftelsesgrunnlag som kan være aktuelle å gjøre gjeldende mot selskapets
                  eiere og ledelse ved siden av et erstatningsansvar for selskapsledelsen. Det ville imidlertid føre for langt å behandle de
                  alternative grunnlagene i sin fulle bredde. Enkelte av disse kunne i seg selv ha vært emne for en selvstendig avhandling.
                  De er omtalt her for å sette styreansvaret inn i et bredere perspektiv.

            Formålet med avhandlingen er ikke å gi en fremstilling av tillitsmannsansvar generelt. Det ville favne for vidt å behandle
                  alle sider ved tillitsmannsansvaret. Slik jeg ser det, er det mer hensiktsmessig å konsentrere seg om en gruppe tillitsmenn,
                  for dermed å kunne gå i dybden.

            Riktignok var jeg i en periode innstilt på å inkludere en drøftelse av administrerende direktørs ansvar, fordi det uansett
                  i noen utstrekning blir nødvendig å berøre ansvar for administrerende direktør. Spørsmålet om administrerende direktørs ansvar
                  kommer dessuten tilsynelatende ikke sjelden opp i forbindelse med at ansvar gjøres gjeldende mot styremedlemmer. Dette kan
                  være et utslag av at både administrerende direktør og styret deltar i selskapets ledelse. En annen grunn er at administrerende
                  direktør i praksis ofte er medlem av styret.[54] Jeg har likevel valgt å konsentrere meg om styremedlemmenes ansvar.

            Dermed er det ikke sagt at fremstillingen ikke også har en viss betydning for forståelsen av administrerende direktørs ansvar.
                  For det første er grensen mellom de to verv ikke skarp, jfr. asl. § 8-7. For det annet er administrerende direktørs ansvar
                  på samme måte som styremedlemmenes erstatningsansvar et culpaansvar, jfr. asl. § 15-1. Mange av de vurderingene som er aktuelle
                  når man skal drøfte uaktsomhetsbegrepet i relasjon til styremedlemmene, vil derfor kunne overføres til en drøftelse av administrerende
                  direktørs ansvar.[55] Dette gjelder selv om pliktene for styremedlemmer og administrerende direktør for en stor del er forskjellige. For det tredje
                  vil de spørsmål som knytter seg til skade- og årsaksbegrepene stort sett være de samme på området for administrerende direktørs
                  ansvar.[56]  For det fjerde vil fremstillingen om gjennomføring og bortfall av ansvar også ha en betydelig overføringsverdi.[57]

            Hva gjelder stifternes ansvar, er dette indirekte inkludert i kapitel 11 om tillitsmennenes ansvar ved emisjoner. Stifterne
                  er pålagt plikter i aksjeloven som et stykke på vei tilsvarer styremedlemmenes oppgaver ved kapitalutvidelser. Innholdet av
                  erstatningsansvaret for disse to grupper blir derfor i en viss grad sammenfallende. I lovens kapitel om aksjekapitalforhøyelse
                  har lovgiveren flere steder nøyd seg med å vise til den tilsvarende regel som gjelder stifternes oppgaver ved etablering av
                  et nytt aksjeselskap, se f.eks. asl. § 4-5 jfr. § 2-4.

            I henhold til utkast til ny aksjelov vil "stifterne" ikke lenger ha egen status uavhengig av aksjetegnerne.[58] Lovutvalget foreslår dessuten å avskaffe suksessivstiftelse, og forutsetter at selskaper som henvender seg til almenheten
                  for å innhente kapital, enten må omsette aksjene eller benytte seg av kapitalforhøyelser. Ved henvendelser til almenheten
                  har utvalget lagt vesentlig vekt på å erstatte stifterne med styremedlemmene.

            Det finnes imidlertid en del eldre rettspraksis som omhandler "indbyderes" erstatningsansvar. Etter eldre rett opptrådte stiftere
                  ved simultanstiftelse og indbydere ved suksessivstiftelse. "Indbydere" tilsvarer dagens stiftere ved suksessivstiftelse.[59] Dommene gjelder særlig spørsmålet om innbyderes ansvar ved emisjoner for uriktige opplysninger om den planlagte virksomhet
                  og spørsmål om ugyldig tegning. De prinsipper som eventuelt kan utledes av denne rettspraksis og som kommer til anvendelse
                  ved bedømmelsen av stifteres ansvar for uriktige opplysninger i tegningsinnbydelser og prospekter, må gis tilsvarende anvendelse
                  ved vurderingen av om styremedlemmene kan ilegges erstatningsansvar for skade som skyldes uriktige opplysninger i tegningsinnbydelser
                  ved kapitalutvidelser. Dette må gjelde også etter at reglene om stiftelse som er foreslått i NOU 1992: 29 eventuelt er vedtatt.
                  En fremstilling av styremedlemmenes ansvar på dette området blir ikke fullstendig uten at denne rettspraksisen behandles.

            Når det gjelder erstatningsansvar for revisor, medlem av bedriftsforsamling og representantskap, har jeg valgt å holde også
                  disse utenfor.[60] De oppgavene som disse organene er tillagt, er såpass forskjellige fra oppgavene som er tillagt styremedlemmene at det umiddelbart
                  faller naturlig å avgrense mot dem.[61]

            Ytterligere et argument som taler for en slik avgrensning, er at avhandlingen ville blitt for omfattende om erstatningsansvar
                  for slike grupper skulle inkluderes. I denne forbindelse er det også interessant å legge merke til at DASL § 140 bare omfatter
                  ansvar for "stiftere, bestyrelsesmedlemmer og direktører", mens ansvar for andre tillitsmenn er skilt ut og nevnes i separate,
                  påfølgende bestemmelser.

            En annen mulig vei å gå når det gjelder avgrensningen av emnet, hadde vært å begrense de grupper skadelidte som behandles.
                  Man kunne f.eks. tenke seg å ha begrenset fremstillingen til å gjelde styremedlemmenes erstatningsansvar overfor selskapet,
                  og derved å skjære bort den enkelte kreditor og selskapets ansatte. Eller man kunne begrense fremstillingen til å omfatte
                  ansvar overfor selskapets konkursbo. Uansett hvilke grupper skadelidte man hadde plukket ut, er min oppfatning at dette ikke
                  er noen god vei å gå. Avgrensningen ville ha ført til at mange interessante problemstillinger ville ha falt bort. Jeg har
                  derfor valgt å gå inn i den enkelte ansvarssituasjon og behandle en del av de problemer som kan oppstå i denne. Velger man
                  denne innfallsvinkelen, blir det imidlertid nødvendig å klargjøre fortløpende hvilke skadelidte drøftelsen gjelder.

         

      

      4 Oversikt over den videre fremstilling

      
         
            Ved utvelgelsen av hvilke problemer som skal drøftes i avhandlingen, har hensikten ikke vært å inkludere "alle" ansvarssituasjoner
                  som kan oppstå. En slik målsetting er umulig å oppfylle.

            I kapitlene 1–9, som forsåvidt utgjør avhandlingens alminnelige del, drøftes en rekke spørsmål av generell betydning for styremedlemmenes
                  erstatningsansvar. De fire første kapitlene er innlednings- og oversiktskapitler hvor jeg presenterer emnet og problemstilling,
                  og avgrenser mot tilstøtende spørsmål. I kapitlene 6, 7, og 8 drøftes de ulike grunnleggende betingelsene for ansvar som kravet
                  til skade, årsakssammenheng og ansvarsgrunnlag, mens jeg i kapitel 9 behandler reglene om gjennomføring og bortfall av ansvar.
                  En del av de spørsmålene som drøftes i de nevnte kapitler, må antas å ha generell erstatningsrettslig interesse. Noen av de
                  prinsipielle spørsmålene som f.eks. drøftes i kapitel 6, kan settes inn i en generell erstatningsrettslig sammenheng. Disse
                  kapitlene vil også gi et skjelett som kan benyttes ved bedømmelsen av om styremedlemmene kan pålegges erstatningsansvar, fordi
                  her drøftes de ulike grunnleggende ansvarsbetingelsene. Kapitlene 1–9 danner dermed også et grunnlag for drøftelsen i kapitlene
                  10 følgende hvor jeg går nærmere inn på en del ansvarssituasjoner som kan oppstå. For å konkretisere ansvarsspørsmålet er
                  det nødvendig å gå nærmere inn på en rekke enkeltsituasjoner hvor styret kan bli holdt ansvarlig for skader som oppstår:

         

      

      
         
            "Den almindelige erstatningsregel eller culparegel er ligeså vag, som den er almindelig, og ligeså almindelig som den er vag.
                  En præcisering af ansvarets rækkevidde kræver en nærmere undersøgelse af de situationer, hvor spørgsmålet kan opstå, om ledelsen
                  har handlet uforsvarligt, har udvist forsømmelighed eller ikke har udvist loyalitet over for selskabet."[62]

         

      

      
         
            Fremstillingen i kapitel 10 følgende av forskjellige ansvarssituasjoner vil også øke arbeidets praktiske betydning. Disse
                  kapitlene knytter seg særlig til en nærmere drøftelse av ansvarsgrunnlaget eller selve culpabedømmelsen.[63] Emnene i denne delen er valgt ut fra deres betydning både praktisk og prinsipielt.

            Styrets forvaltning av selskapet, jfr. asl. § 8-7, er behandlet i kapitel 10. Kapitelet kan forsåvidt karakteriseres både
                  som et generelt kapitel på linje med fremstillingen i kapitlene 1–9 og som en mer spesiell fremstilling på linje med kapitlene
                  11 følgende. Styrets plikt til å forvalte selskapets anliggender og det erstatningsansvar som kan følge av mislighold av denne
                  forpliktelsen, er på den ene siden et generelt og overordnet ansvar. Det kan hevdes at styrets øvrige oppgaver er presiseringer
                  av forvaltningsansvaret. På den annen side hører kapitel 10 samtidig inn som en del av den nærmere beskrivelse av culpanormen
                  på styreansvarets område. Kapitelet binder dermed sammen avhandlingens generelle og mer spesielle kapitler.

            Utvelgelsen av emnene som er behandlet i kapitlene 11–13 kan kanskje i større grad diskuteres enn utvelgelsen av materialet
                  i de foregående kapitlene. Spørsmål som har stått sentralt i den offentlige debatt og aktuelle hendelser som har vært viet
                  stor plass i pressen, har i noen grad vært med på å påvirke valget av de emnene som er behandlet. I kapitel 11 omhandles tillitsmennenes
                  ansvar ved emisjoner, kapitel 12 styrets ansvar ved meldinger til foretaksregisteret og i kapitel 13 behandles styremedlemmenes
                  ansvar når selskapet er insolvent.

            Hva gjelder drøftelsen av tillitsmennenes ansvar ved emisjoner (kapitel 11), nøyer jeg meg med å vise til endel av de forhold
                  som er nevnt innledningsvis i avsnitt 1.

            Når selskapet ikke lenger er istand til å dekke sine forpliktelser, blir det særlig interessant for kreditorene å se på alternative
                  muligheter for å få dekning for sine krav. Spørsmålene som er drøftet i kapitel 13 har derfor stor praktisk betydning. Dette
                  er i seg selv begrunnelse god nok for å vie disse spørsmålene såpass bred plass i avhandlingen.

            Insolvens kan dessuten være konsekvensen av at styret ikke overholder sin plikt til å forvalte selskapets anliggender på en
                  forsvarlig måte. Drøftelsen av styrets ansvar når selskapet er insolvent, følger derfor som en naturlig forlengelse av drøftelsen
                  i kapitel 10. Enda tydligere blir sammenhengen fordi temaet for avhandlingen er styremedlemmenes erstatningsansvar. Det bør
                  derfor, som tidligere nevnt, fokuseres på "vrangsiden" av selskapsretten og ikke i for stor utstrekning på hvordan et styre
                  ideelt sett bør opptre.[64] Det har hele tiden vært klart at styrets ansvar når selskapet er insolvent måtte få en sentral plass i avhandlingen.

            Alt i alt er utvalget av de spørsmålene som er behandlet i avhandlingen i noen utstrekning også preget av hvilke spørsmål
                  jeg har funnet interessante. Så lenge det er umulig å behandle "alt" og man i rimelig utstrekning dekker de mest grunnleggende
                  og sentrale temaer, er det min oppfatning at avhandlingen vil vinne på det.

         

      

   
      Kapitel 2

      Alternative heftelsesgrunnlag

      1 Innledning

      
         
            Som nevnt i kapitel 1, avsnitt 3, har jeg funnet det nødvendig å avgrense mot en dyperegående drøftelse av alternative grunnlag
                  for ansvar som i praksis ofte vil bli gjort gjeldende i saker om styremedlemmers erstatningsansvar. Det synes likevel, både
                  fra en praktisk og en teoretisk innfallsvinkel til problemene, hensiktsmessig og nødvendig å gi en oversikt over enkelte slike
                  grunnlag. Heftelse på et av de alternative grunnlagene vil kunne føre til at skadelidte likevel får dekket sitt tap selv om
                  han ikke når frem med et erstatningskrav mot selskapsledelsen og undertiden i situasjoner hvor ledelsen ikke har økonomi til
                  å dekke et ansvar av det aktuelle omfang.

            I tilfellene som det gis oversikt over, vil kravet i enkelte tilfeller bli rettet mot selskapsledelsen og i andre tilfeller
                  mot selskapets eiere. De ulike grunnlagene er ikke utelukkende av erstatningsrettslig art. Man kan reise spørsmål om hva som
                  da begrunner en samlet oversikt. Grunnlagene har det til felles at anvendelsen av dem alle innebærer en "gjennomskjæring"
                  av ansvarsbegrensningen i selskapet, slik at det gis adgang til å søke dekning hos de enkelte deltakerne (aksjonærene) og/eller
                  styremedlemmene som har stått for ledelsen av selskapet. I Rt. 1991 s. 119 formulerte Høyesterett problemet slik forsåvidt
                  gjelder ansvar overfor selskapets kreditorer:

         

      

      
         
            "Loven gir gjennom aksjeselskapsformen adgang til ansvarsbegrensning nettopp for risikofylte virksomheter. Aksjeselskapets
                  ansvar er begrenset til de midler selskapet disponerer over. Dersom kreditor ikke får dekning gjennom disse midler, må det
                  derfor kreves noe spesielt for at han skal kunne skjære gjennom ansvarsbegrensningen og søke dekning hos de enkelte deltakere
                  – aksjonærene – eller hos styremedlemmene som har stått for ledelsen av selskapet."[1]

         

      

      
         
            Plasseringen av reglene om styremedlemmenes erstatningsansvar i en større sammenheng har også teoretisk interesse. Ved utformingen
                  av erstatningsreglene må man se i sammenheng reglene om hvilke muligheter som finnes for å komme rundt den økonomiske ansvarsbegrensning
                  aksjeselskapsformen innebærer.

         

      

      2 Oversikt over og rettslig plassering av alternative heftelsesgrunnlag

      
         
            Når det gjelder styremedlemmenes ansvar overfor tredjemann, finnes alternative grunnlag som kan få betydning som supplement
                  eller alternativ til ansvarsregelen i asl. § 15-1. Aksjeloven § 15-1 er neppe uttømmende, men kan suppleres med alminnelige erstatningsregler. Det er vanskelig å se hvilken betydning et ulovfestet erstatningsansvar har, når det i begge tilfeller dreier seg om ansvar
                  på culpagrunnlag. Rt. 1993 s. 20 kan muligens sees som eksempel på et tilfelle hvor styreformannen ble gjort ansvarlig for
                  enkeltstående kreditorers tap på grunnlag av ulovfestet culpaansvar.  Ansvar på grunnlag av asl. § 15-1 kunne ikke føre frem,
                  fordi det dreide seg om skade påført selskapet mens erstatningskravet var reist av enkeltstående kreditorer. Dommen kan imidlertid
                  like gjerne sees som eksempel på heftelse på grunnlag av ulovfestede regler om ansvarsgjennombrudd.[2]

            Generelt – og ikke bare for styremedlemmene – gjelder at den som inngår en avtale hefter på kontraktsmessig grunnlag dersom noe annet ikke er avtalt. I enkelte tilfeller kan den som handler på vegne av aksjeselskapet hefte for selskapets
                  forpliktelser på avtalerettslig grunnlag, fordi han har inngått avtalen på vegne av selskapet uten å gjøre medkontrahenten
                  oppmerksom på at han handlet for et aksjeselskap, se f.eks. Rt. 1980 s. 1109, Rt. 1987 s. 1037, Rt. 1993 s. 954, Eidsivating
                  lagmannsretts dom 11. mai 1987[3] og Gulating lagmannsretts dom 16. mars 1987[4]. Hvor det f.eks. er uklart om mor- eller datterselskapet står som medkontrahent, påhviler det den kontraherende å klargjøre
                  hvilket selskap man inngår avtale for. Uklarheter kan oppstå bl.a. når morselskapet i realiteten står for driften i datterselskapet
                  og datterselskapet ikke har egen administrasjon.

            Av andre alternative heftelsesgrunnlag som er aktuelle for den som har handlet på selskapets vegne, kan nevnes asl. § 2-13.
                  Her dreier det seg bare om et mulig kontraktsansvar overfor tredjemann. Den som inngår avtale på vegne av et selskap kan etter omstendighetene dessuten holdes erstatningsansvarlig  overfor selskapets godtroende medkontrahent med hjemmel i avtl. § 25, dersom avtalen ikke er bindende for selskapet.

            Selv om aksjeselskapsformen innebærer begrenset deltakeransvar, kan det i enkelte situasjoner være nærliggende å vende seg
                  mot selskapets eiere. Deltakeransvaret i aksjeselskap innebærer en forpliktelse som bygger på aksjeeierens aksjetegning. Aksjetegnerens
                  forpliktelse består i at han skal betale et innskudd, og er ikke knyttet til om selskapet lider tap, se asl. § 1-1 annet ledd.
                  Er innskuddsforpliktelsen gjort opp, er aksjeeieren normalt fri for videre ansvar, både i forhold til selskapet og direkte
                  overfor tredjemann som måtte ha krav mot dette. Også for innskuddsplikten er aksjonæren uten ansvar utad. Aksjonærens alminnelige
                  ansvar er altså begrenset til det beløp han har tegnet seg for og alltid indirekte. En kreditor kan således heller ikke få
                  et krav på aksjeeieren ved at selskapet overdrar sitt krav på innskudd, se asl. § 2-12 annet ledd.

            I enkelte tilfeller vil imidlertid eierne kunne holdes ansvarlig på erstatningsrettslig grunnlag etter asl. § 15-1.[5] De alminnelige vilkår for erstatningsansvar slik som krav til ansvarsgrunnlag (her culpa), årsakssammenheng og tap må være
                  til stede. Erstatningens størrelse beregnes uavhengig av innskuddsforpliktelsen. Man kan f.eks. tenke seg at et datterselskap
                  er underfinansiert og driver en virksomhet som overhode ikke står i forhold til selskapets kapitalgrunnlag. Her vil datterselskapets
                  styremedlemmer kunne holdes erstatningsansvarlig overfor dets kreditorer. Har morselskapet som hovedaksjonær i det underfinansierte
                  selskap vært aktiv i planlegging av datterselskapets virksomhet og finansiering, vil morselskapet samtidig kunne bli holdt
                  ansvarlig på erstatningsmessig grunnlag.[6]

            Aksjeloven § 15-1 formulerer aksjonæransvaret som et medvirkningsansvar. I normaltilfellet er dette naturlig, fordi aksjonærene
                  etter lovens system ikke har noe ansvar for forvaltningen av selskapets anliggender. Bestemmelsen må kunne suppleres med alminnelige
                  ulovfestede regler, slik at en aksjonær også kan pålegges et hovedmannsansvar.[7]

            Spørsmålet er videre om man i enkelte tilfeller, til tross for den ansvarsbegrensningen aksjeselskapsformen innebærer, kan
                  identifisere  eierne med selskapet. Aksjonærene vil da til tross for at det er aksjeselskapet som har pådratt seg forpliktelsen, hefte
                  for selskapets gjeld og eventuelt bli stilt enten som om aksjeselskapet ikke eksisterte eller bli solidarisk forpliktet sammen
                  med selskapet. I juridisk teori er dette gjerne blitt betegnet som"gjennomskjæring" eller "ansvarsgjennombrudd".[8] Ansvarsgjennombrudd innebærer at aksjonæren(e) blir betraktet som personlig – direkte og ubegrenset – ansvarlig(e) deltaker(e).

            For det første snakker man om ansvarsgjennombrudd når aksjeeieren holdes ansvarlig overfor selskapet eller dets konkursbo
                  for et beløp utover det innskuddsbeløp aksjetegningen referer seg til, m.a.o. der den avtalte ansvarsbegrensning ikke holder.
                  For det annet refererer uttrykkene seg til situasjoner hvor aksjeeiernes ansvar blir direkte, dvs. at han hefter direkte overfor
                  den enkelte kreditor, og ikke bare overfor selskapet eller dets konkursbo.[9]

            Noen prinsipiell forskjell i relasjon til reglene om ansvarsgjennombrudd foreligger ikke ettersom det er en fysisk eller en
                  annen juridisk person som eier aksjer. En ikke ukjent situasjon er at et økonomisk solid morselskap eier alle eller et overveiende
                  flertall av aksjene i et datterselskap med sviktende økonomi. Morselskapet kan f.eks. ha skilt ut en særlig risikopreget del
                  av sin virksomhet i et eget selskap hvor kapitalgrunnlaget ikke står i forhold til den virksomheten datterselskapet driver.

            Heftelse på grunnlag av regler om ansvarsgjennombrudd er et ansvar for selskapets eiere for selskapets forpliktelser og ikke
                  et erstatningsansvar.[10] Forskjellen får bl.a. betydning ved beregning av forpliktelsens omfang. På grunnlag av reglene om ansvarsgjennombrudd hefter
                  eierne f.eks. fullt ut overfor kreditorene for selskapets forpliktelser uten at disse behøver å påvise at de er påført tap
                  som følge av aksjonærenes erstatningsbetingende forhold.

            På tross av at heftelse på grunnlag av regler om gjennomskjæring ikke er et erstatningsansvar, kan det likevel trekkes paralleller
                  mellom de to regelsett. Som det vil fremgå av drøftelsen nedenfor i avsnitt 4, vil reglene om ansvarsgjennombrudd bl.a. kunne
                  komme til anvendelse i tilfeller hvor opprettelsen eller driften av selskapet må betraktes som utilbørlig i forhold til en
                  minoritet av aksjonærene eller selskapets kreditorer.[11] Normalt vil det altså i disse tilfellene – på samme måte som hvor aksjonærene kan holdes ansvarlig på erstatningsrettslig
                  grunnlag – være noe å legge eierne til last.

            I forlengelse av drøftelsen om gjennomskjæring er det reist spørsmål om en aksjonær kan hefte for styremedlemmene på erstatningsrettslig grunnlag  med hjemmel i skl. § 2-1, se Eidsivating lagmannsretts dom 10. mai 1993, den såkalte Minnordommen.[12]

            En aksjonær kan, sist men ikke minst, bli ansvarlig for selskapets forpliktelser på kontraktsmessig grunnlag. Et morselskap kan f.eks. ha avgitt en garanti for datterselskapets forpliktelser. Spørsmålet kan dessuten være om morselskapet
                  kan hefte på grunnlag av en såkalt morselskapserklæring eller "comfort letter".[13]

         

      

      3 Ansvar etter aksjeloven § 2-13

      3.1 Forholdet mellom aksjeloven §§ 2-13 og 15‑1

      
         
            Styremedlemmene hefter etter asl. § 2-13 på nærmere angitte vilkår for forpliktelser som er inngått på selskapets vegne (i
                  selskapets navn) før registreringen av selskapet.[14] Bestemmelsen er ingen erstatningsregel, men det økonomiske resultat kan likevel i enkelte situasjoner bli det samme for styremedlemmene
                  som om de var blitt pålagt erstatningsansvar etter § 15-1. Aksjeloven § 15-1 er anvendelig også i tiden før selskapet er registrert.

            Paragraf 15-1 vil supplere § 2-13 i tilfeller hvor det må betegnes som uaktsomt av styremedlemmer at avtale ble inngått selv
                  om disse ikke representerte selskapet ved avtaleinngåelsen. Paragraf 15-1 kan dessuten supplere § 2-13, slik at styremedlemmene
                  blir erstatningsansvarlige for annet tap enn det som er oppstått som følge av forpliktelser inngått på vegne av selskapet.
                  Paragraf 2-13 er ikke anvendelig på forholdet mellom selskapet og aksjeeierne, se bestemmelsens første ledd hvor det presiseres
                  at den gjelder ansvar "overfor tredjemann".[15]  Her må man falle tilbake på asl. § 15-1.

         

      

      3.2 Nærmere om ansvaret etter aksjeloven § 2‑13

      
         
            Selskapet som sådant kan som hovedregel ikke pådra seg forpliktelser før det er registrert, se asl. § 2-13 første ledd. I
                  perioden før registrering gjelder bestemmelsens annet ledd hvor det fastslås at for forpliktelser som inngås på vegne av selskapet
                  før registrering, hefter de personlig som har inngått denne. Av bestemmelsene i asl. § 8-12 jfr. § 8-13 om hvem som kan handle
                  for selskapet, fremgår at det normalt er administrerende direktør eller styret som kan inngå avtaler på selskapets vegne.
                  Styret velges på konstituerende generalforsamling før selskapet er registrert, se asl. § 2-8 femte ledd. Paragraf 2-13 annet
                  ledd refererer generelt til dem som har inngått forpliktelser på vegne av selskapet etter alminnelige regler for dette. Også
                  andre som handler på selskapets vegne kan holdes ansvarlig, f.eks. etter avtl. § 25.

            Hovedregelen i første ledd gjelder ikke uten unntak. Bestemmelsen omfatter etter sin ordlyd bare rettigheter og forpliktelser
                  overfor tredjemann. Den gjelder dessuten ikke rettigheter og plikter som følger av stiftelsesdokumentet, jfr. asl. § 2-4.
                  Er selskapet f.eks. blitt forpliktet gjennom stiftelsesdokumentet til å overta et annet selskap med dets aktiva og passiva,
                  påhviler disse forpliktelsene det nystiftede selskap også før registrering. Dette gjelder dog neppe ved fusjon, se forutsetningen
                  i asl. § 14-6 tredje ledd. Det overtakende selskap overtar det overdragende selskaps forpliktelser senest fra registreringstidspunktet.[16] Paragraf 2-13 får bare anvendelse ved registrering av nye selskaper, og ikke i de tilfellene hvor det dreier seg om fortsettelse
                  av annet aksjeselskap, dvs. om firmaendring.[17]

            Formålet med regelen i asl. § 2-13 er å fremtvinge registrering av selskapet. På denne måten skal loven sørge for at stiftelsesreglene
                  overholdes, fordi registerføreren er pålagt en kontrollfunksjon, se foretaksregisterloven kapitel 5.[18] Men regelen skal også beskytte medkontrahenter. Ansvar etter asl. § 2-13 er særlig aktuelt der selskapet av en eller annen
                  grunn ikke blir registrert, f.eks. hvor det p.g.a. feil ved stiftelsen ikke kan registreres.[19] Her vil stifterne eller styremedlemmene samtidig kunne bli holdt erstatningsansvarlige overfor selskapet og tredjemann på
                  deliktsmessig grunnlag for de feil som er gjort.

            Det er adgang til å avtale med tredjemann at den som inngår forpliktelsen på vegne av selskapet likevel ikke skal hefte personlig.
                  At kreditor kjenner til at selskapet er uregistrert, er derimot ikke tilstrekkelig til å unngå personlig ansvar.[20] Medkontrahenten kan på nærmere angitte vilkår gå fra avtale inngått med uregistrert selskap, se asl. § 2-13 tredje ledd.[21]

            Det er ikke bare den som har inngått den konkrete avtale som blir ansvarlig etter asl. § 2-13. Vet f.eks. samtlige styremedlemmer
                  om avtalen som inngås av en av dem, kan hele styret etter omstendighetene holdes ansvarlig. Tilsvarende må gjelde dersom styret
                  har gitt en person særlig fullmakt til å handle for selskapet. Styret skal i henhold til asl. § 8-4 annet ledd ansette administrerende
                  direktør. Selve ansettelsen medfører ikke at styret blir medansvarlig etter asl. § 2-13 annet ledd for hans disposisjoner.[22] Men ansvaret omfatter den som har godtatt avtalen uten direkte å være med ved avtaleslutningen, og kan etter omstendighetene
                  også innebære ansvar for den som burde ha grepet inn.[23]

            Det er uklart hvor langt ansvaret etter asl. § 2-13 rekker for dem som ikke direkte har vært med på å inngå selve avtalen.
                  I en del slike tilfeller vil det være mer naturlig å falle tilbake på asl. § 15-1. For ansvarets omfang kan det komme til
                  å spille en viss rolle om ansvaret bygges på asl. § 2-13 eller § 15-1.

            Fordi styremedlemmene kan bli ansvarlige for en inngått kontrakt også der de ikke selv har handlet på selskapets vegne, blir
                  det et spørsmål når de må gripe inn for å unngå ansvar. I dansk rettspraksis finnes en rekke avgjørelser som angår spørsmålet
                  om slikt medansvar. Dansk aktielov § 12 annet ledd svarer i det vesentlige til asl. § 2-13 annet ledd, men den danske bestemmelsen
                  har en formulering som tilsier at ansvaret etter bestemmelsen går noe lenger enn etter den norske regelen, se DASL § 12 annet
                  ledd som viser til de "som har indgået forpligtelsen eller har medansvar herfor", og fastslår at disse hefter solidarisk for denne.[24]

            Selv om medansvar etter norsk rett i større utstrekning må bygges på asl. § 15-1, kan det være av interesse å se på situasjoner
                  hvor styret etter dansk rett er pålagt medansvar på grunnlag av DASL § 12 annet ledd, første punktum som lyder:

         

      

      
         
            "For en forpligtelse, der før registreringen indgås på selskabets vegne, hæfter de, som har indgået forpligtelsen eller har
                  medansvar herfor, solidarisk."

         

      

      
         
            Dommene gir for det første en illustrasjon på ulike praktiske ansvarssituasjoner. Dernest kan de gi en viss veiledning for
                  hvordan grensen for et uaktsomhetsansvar på grunnlag av asl. § 15-1 som supplement til heftelse etter asl. § 2-13 bør trekkes
                  her hjemme.

            Etter dansk rettspraksis blir styret medansvarlig ikke bare dersom det visste at daglig leder inngikk avtale på vegne av selskapet,
                  men også når styret burde ha visst dette.

         

      

      
         
            Se eksempelvis UfR 1921 s. 727 H: "Hvad endelig angaar den indstævnte Bestyrelse, findes dennes Ansvar for Handlerne at burde
                  bero paa, om den har været vidende om eller burde have været vidende om, at Selskabet ved V. Christiansen drev Forretningsvirksomhed,
                  skønt Selskabet ikke var registreret."[25] Se også UfR 1937 s. 209 (ØL), UfR 1946 s. 1103 (SH), UfR 1981 s. 94 (H).

         

      

      
         
            Unntaksvis har det vært tilstrekkelig til å bli holdt medansvarlig at styret har ansatt administrerende direktør, som deretter
                  har sluttet avtaler for selskapet, UfR 1920 s. 609 (ØL). Stort sett synes imidlertid dansk rettspraksis å ha lagt avgjørende
                  vekt på om styret visste eller burde ha visst at administrerende direktør (eventuelt andre som har handlet på vegne av selskapet)
                  drev virksomhet til tross for at selskapet var uregistrert.[26] For å kunne ilegge styremedlemmene erstatningsansvar etter asl. § 15-1 for forpliktelser stiftet av administrerende direktør,
                  må det også være tilstrekkelig at styremedlemmene burde ha forstått at administrerende direktør drev virksomhet på det uregistrerte
                  selskaps vegne. Dommen i UfR 1920 s. 609 (ØL) går lenger i å ilegge ansvar enn det som følger av asl. § 15-1, fordi styremedlemmene
                  i dette tilfellet ikke var noe å bebreide. Styremedlemmene ville i en slik situasjon ikke kunne vært pålagt ansvar etter norsk
                  rett.

            Det er neppe nødvendig for å ilegge uaktsomhetsansvar etter asl. § 15-1 at styret har hatt kjennskap til den aktuelle avtale.
                  Det bør være tilstrekkelig til å pålegge styremedlemmene erstatningsansvar at de har hatt generell kunnskap om at administrerende
                  direktør inngår avtaler på vegne av det uregistrerte selskap uten at de griper inn i denne virksomheten.

            Går administrerende direktør utenfor sitt kompetanseområde uten at styret kjente til dette, vil styret normalt ikke bli holdt
                  medansvarlig etter DASL § 12 annet ledd, UfR 1922 s. 1044 (H) og UfR 1937 s. 209 (ØL).[27] Tilsvarende må resultatet bli på grunnlag av asl. § 15-1. Styret må med mindre det foreligger konkrete holdepunkter for det
                  motsatte, kunne legge til grunn at administrerende direktør holder seg innenfor sin kompetanse.

            Har styremedlemmene uttrykkelig forbudt daglig leder å handle på vegne av selskapet før det er registrert, må dette i utgangspunktet
                  være tilstrekkelig til å unngå erstatningsansvar.[28]  For å kreve at styret – for å kunne gå fri for ansvar – skal ha foretatt seg noe utover et slikt forbud, må styret ha vært
                  klar over at forbudet ikke ble overholdt.[29]

            Man kan tenke seg en situasjon hvor forpliktelsen allerede er inngått når styremedlemmet velges. Etter ordlyden i asl. § 2-13
                  vil vedkommende ikke kunne holdes ansvarlig for denne. Spørsmålet er om han likevel vil kunne holdes ansvarlig etter asl.
                  § 15-1.

            I Rt. 1933 s. 603 ble en styreformann i et uregistrert aksjeselskap ansett for å være personlig ansvarlig etter asl. 1910
                  § 17, som i det vesentlige tilsvarer asl. § 2-13, for selskapets vekselgjeld. Gjelden ble stiftet før han ble medlem av styret,
                  og hans befatning med saken besto i å undertegne fornyelsespapirer for å oppnå henstand med betalingen. Dommen er urimelig
                  streng.[30] På den ene side taler hensynet til å legge press på styret for å få registreringen av selskapet gjennomført hurtigst mulig
                  for resultatet i dommen. Styremedlemmene er etter sin tiltredelse pålagt plikt til å sørge for dette, se fregl. § 4-2. På
                  den annen side var forpliktelsen allerede inngått uten styreformannens medvirkning. Vekselen ble fornyet fordi selskapet var
                  i en vanskelig stilling, og styreformannen befant seg i en tvangssituasjon. Styreformannen hadde ingen mulighet til å forhindre
                  at avtalen ble inngått før selskapets registrering. Et mulig ansvar for forpliktelsen bør imidlertid kunne pålegges med hjemmel
                  i asl. § 15-1 dersom styremedlemmene kan bebreides for å ha unnlatt å sørge for registrering av selskapet.

         

      

      
         
            Avtaleloven § 25 gjelder for den som har opptrådt som fullmektig for selskapet. Av bestemmelsen fremgår at fullmektigen innestår
                  for at han har fornøden fullmakt. Hovedregelen er at fullmektigen ved manglende fullmakt svarer uten hensyn til skyld for
                  tapet ved at den foretatte disposisjon ikke kan gjøres gjeldende mot den oppgitte fullmaktsgiver.[31] En direkte eller analogisk anvendelse av regelen vil på den ene side kunne supplere styremedlemmenes ansvar etter asl. §
                  15-1 i tilfeller hvor de ikke kan sies å ha opptrådt uaktsomt. På den annen side er det tap som skal erstattes etter avtl.
                  § 25, tapet medkontrahenten lider ved ikke å kunne gjøre disposisjonen gjeldende mot selskapet. Tapet er begrenset til det
                  medkontrahenten kunne ha fått ut av avtalen med selskapet.[32] Styremedlemmene bør etter omstendighetene kunne holdes erstatningsansvarlige for selskapets godtroende medkontrahents tap
                  etter avtl. § 25, når selskapet ikke blir bundet, se Rt. 1981 s. 1047.

            Avtaleloven § 25 kan ramme andre enn selskapets representanter og komme til anvendelse i situasjoner hvor selskapet er ubundet
                  av andre grunner enn manglende registrering.[33]

            I Rt. 1981 s. 1047, som riktignok gjaldt et kommandittselskap, var det inngått avtale om kjøp av skip på vegne av et selskap
                  før dette var stiftet. Selskapet var derfor ikke bundet av den inngåtte kontrakten. Selgeren hadde bl.a. saksøkt en som hadde
                  formidlet kontrakten mellom partene, for å få erstattet tapet han ble påført som følge av at kontrakten ikke ble oppfylt av
                  selskapet. Høyesterett frifant denne saksøkte med den begrunnelse at vedkommende hadde opptrådt som formidler og ikke som
                  fullmektig for noen av partene. Formidleren hadde ikke ved erklæring eller uttalelse gått utover denne oppgaven på en slik
                  måte at det med rette kunnne oppfattes som en viljeserklæring på det påtenkte selskaps vegne, og som dermed kune lede til
                  et ansvar etter avtl. § 25. De to som hadde inngått kontrakten på kommandittselskapets vegne ble imidlertid holdt erstatningsansvarlige.

         

      

      4 Ansvarsgjennombrudd – grunnlag og vilkår

      
         
            I norsk rett finnes ingen lovregler om ansvarsgjennombrudd. Problemet har i liten utstrekning vært behandlet i norsk rettspraksis,
                  og noen prinsippavgjørelse finnes ikke.[34] I teorien er det stilt spørsmål ved om man overhode kunne operere med et slikt grunnlag for heftelse de lege lata.[35] Det er imidlertid neppe tvilsomt at man i unntakstilfeller kan akseptere en gjennomskjæring av aksjeselskapsformen og at
                  dette fordrer et særlig grunnlag.[36] Hovedregelen er at dersom det er stiftet et aksjeselskap, er eierne ikke personlig ansvarlige for selskapets forpliktelser,
                  se asl. § 1-1, og man må i alle fall legge til grunn som sikker rett at det skal sterke grunner til for å fravike hovedregelen
                  om aksjonærens begrensete ansvar.[37] Vurderingen av om det er grunnlag for å foreta gjennomskjæring, vil kunne falle forskjellig ut etter som det er snakk om
                  et ansvar overfor selskapet eller dettes konkursbo, eller et direkte ansvar for aksjeeierne overfor den enkelte kreditor.[38] I sistnevnte situasjon vil man dessuten kunne komme til ulike resultater ettersom den tredjemann det er snakk om ansvar i
                  forhold til, står i kontraktsforhold til aksjeselskapet eller ikke.[39]

            Det finnes enkelte dommer som forsåvidt kan sies å gjelde spørsmål om eller i nær tilknytning til ansvarsgjennombrudd, se
                  f.eks. Rt. 1932 s. 1015, Rt. 1937 s. 21 og Rt. 1937 s. 600, Rt. 1993 s. 20.[40]

         

      

      
         
            I Rt. 1932 s. 1015 (dissens 4–3) hadde en bank slått til seg et gruveselskaps eiendommer og grunnrettigheter på tvangsauksjon.
                  Grunneiendommen og vassdragsrettigheter ble overdratt videre til et nystiftet selskap med ubetydelig aksjekapital innskutt
                  av banken og med et styre som besto av bankens jurist og funksjonærer. Banken fortsatte imidlertid å råde over eiendommen
                  og dens inntekter. Det heftet en grunnbyrde på en av eiendommene som innebar plikt til å levere strøm. Banken ble holdt ansvarlig
                  for å opprettholde leveranseplikten også etter overdragelsen til det nye selskapet. Tilsvarende gjaldt tomteleie for et jordstykke.
                  Flertallet fant at det ikke var skjedd noen materiell overdragelse av bankens verdier, som fikk betydning i relasjoner hvor
                  det reelle forhold og ikke legitimasjonen måtte regnes som avgjørende.

            Mindretallet la på sin side vekt på at banken måtte ha adgang til å skille ut en del av sin formue som eget selskap og at
                  det faktisk var opprettet et lovlig stiftet aksjeselskap.

            I Rt. 1937 s. 21 ble et skipsselskaps panthaver holdt solidarisk ansvarlig sammen med selskapet for dets forpliktelser overfor
                  tredjemann. Det gjaldt krav om utbetaling av hyre. Panthaveren hadde faktisk bestemmende innflytelse over selskapet. Skipet
                  ble drevet og solgt for panthaverens regning.

            I Rt. 1937 s. 600 hadde aksjonærene i et skipsaksjeselskap, som på generalforsamling hadde besluttet sammenslåing med et annet
                  selskap, saksøkt en bank for å få erstattet tapet de var påført ved sammenslutningen. De gjorde bl.a. gjeldende at beslutningen
                  var fattet på grunnlag av uriktige opplysninger. En bank, som var praktisk talt eneinteressent i det insolvente selskapet
                  som sammenslutningen ble foretatt med, måtte antas å være medansvarlig i det rettsstridige forhold. Banken var formelt og
                  reelt enerådende i det nydannede selskaps anliggender, og selskapets "bestyrer" var oppnevnt av banken. Banken ble ilagt ansvar,
                  riktignok på erstatningsrettslig grunnlag. Dommen er dessuten en uteblivelsesdom.

            I Rt. 1993 s. 20 kunne enkeltkreditorene ikke nå frem mot styreformann med krav om erstatning etter asl. § 15-1 fordi det
                  dreide seg om skade påført selskapet. Styreformannen var også stor aksjonær i selskapet. Kreditorene kunne likevel rette krav
                  direkte mot den tidligere styreformannen for tilgodehavender den enkelte kreditor hadde mot selskapet, fordi styreformannen
                  forsettlig hadde tappet selskapet for verdier i den hensikt å oppnå en uberettiget fordel for seg selv og sine medsammensvorne.
                  Grunnlaget for kreditorenes krav bygget Høyesterett på "en totalvurdering av saksforholdet, herunder handlemåten til de personer som sto bak selskapet, og på kreditorenes rett til å få dekket sine krav før selskapsmidler tas ut av aksjonærene".[41]

         

      

      
         
            Inntrykket er forøvrig at man har stilt seg mer åpen til gjennomskjæring i dansk og svensk rett enn i norsk.[42] I USA er "piercing the corporate veil"- doktrinen velkjent.[43] Regler om ansvarsgjennombrudd ble i 1987 foreslått inntatt i den svenske aktiebolagslagen. Forslaget innebar riktignok bare
                  et indirekte ansvar for eierne overfor kreditorene i de tilfeller selskapet er konkurs.[44] Regjeringen unnlot likevel å innta regelen i sitt forslag fra 1990 til endringer i aktiebolagslagen.[45]

         

      

      
         
            Behovet for å innføre regler om ansvarsgjennombrudd er større i Sverige enn i Norge og Danmark, fordi hovedregelen i svensk
                  rett er at man ikke kan holdes erstatningsansvarlig for ren formuesskade dersom skaden ikke er forårsaket av en straffbar
                  handling, se Skadeståndslagen 2:4.[46]

            Svensk aktiebolagslag 15:1 om styremedlemmers erstatningsansvar begrenser forøvrig ansvaret i forhold til tredjemann til å
                  gjelde situasjoner hvor det foreligger overtredelse av aksjeloven eller selskapets vedtekter. For aksjonærens medvirkningsansvar
                  er det alltid et vilkår at det foreligger brudd på aksjeloven eller selskapets vedtekter. I tillegg kreves grov uaktsomhet,
                  15:3 ABL. Tilsvarende begrensning gjelder etter DASL § 140. Regelen kan imidlertid suppleres med den alminnelige ulovfestede
                  culparegelen, og i dansk rett finnes ingen prinsipiell begrensning mot å ilegge ansvar for alminnelig formuesskade.

         

      

      
         
            Heftelse på grunnlag av ansvarsgjennombruddsprinsipper kan bare skje på grunnlag av en skjønnsmessig helhetsvurdering hvor
                  en rekke momenter ville være relevante, Rt. 1993 s. 20.[47] Gjennomskjæring ville bare kunne finne sted i særlige tilfeller.[48] I forslaget til ny aksjelov er utgangspunktet for den skjønnsmessige vurdering formulert slik at:

         

      

      
         
            "gjennomskjæringsansvar er hjemlet når det ville være utilbørlig eller klart urimelig overfor de interesser (andre enn den dominerende aksjeeierinteressen) som knytter seg til selskapet, om ansvarsbegrensningen
                  skulle bli stående."[49]

         

      

      
         
            Sentralt i helhetsvurderingen av om det foreligger heftelse på grunnlag av ansvarsgjennombrudd, vil bl.a. være om datterselskapet
                  er sterkt underfinansiert i forhold til den virksomhet selskapet driver.[50]

            Ytterligere et moment er om aksjonæren har brukt sin innflytelse over selskapet på en måte som må betegnes som utilbørlig
                  i forhold til de interesser som knytter seg til selskapet andre enn den dominerende aksjonærs.[51]

            Antagelig vil domstolene også se på om den formelle opprettelsen av det nye selskapet rent faktisk er gjennomført f.eks. ved
                  at det har fått sin egen administrasjon og faktisk drives som et selvstendig selskap.[52] Det er hevdet at dersom selskapet ikke har orden i slike forhold samtidig med at det er underkapitalisering, at utgifter
                  og inntekter behandles tilfeldig mellom selskapene etter hvilket selskap som har behov for likvider, at det ikke foreligger
                  noe skikkelig mellomregnskap i konsernforholdet, utstrakt bruk av gjensidig sikkerhetsstillelser for hverandres gjeld og felles
                  regnskapsførsel, kan få slik vekt at domstolene vil skjære gjennom selskapsstrukturen.[53]

         

      

      
         
            Oslo byretts dom i Minnor-saken angår i realiteten spørsmålet om ansvarsgjennombrudd.[54] Lagmannsretten foretok ingen drøftelse av de prinsipielle spørsmål, men fant etter en konkret vurdering av om styremedlemmene
                  hadde oppfylt sin opplysningsplikt overfor selskapets låneinstitusjoner, at styremedlemmene ikke hadde handlet uaktsomt.[55] De spørsmål som ble drøftet i byretten, har imidlertid betydelig prinsipiell interesse, og illustrerer godt de problemstillinger
                  som drøftes her.

            Minnor A/S og Minnor K/S innleverte oppbudsbegjæring sommeren 1988. Minnor A/S var komplementarselskap i kommandittselskapet.
                  Eierne bak selskapene var Elkem A/S og Norcem A/S, som senere ble fusjonert med Aker. Tre institusjoner, som hadde ytet Minnor
                  større lån, saksøkte styremedlemmene i A/S Minnor og eierselskapene for å få erstattet det tap de mente å være påført som
                  følge av påstått brudd på Minnors informasjonsplikt om den risiko prosjektet representerte.

            En av långiverne, Nordlandsbanken, ble av byretten gitt delvis medhold i sitt krav. Retten gjorde eierselskapene ansvarlige
                  med hjemmel i skl. § 2-1. Retten tok ikke stilling til spørsmålet om ansvarsgjennombrudd, fordi saksøkerne ikke hadde prosedert
                  på dette grunnlag. Det finnes imidlertid flere forhold som er nevnt i dommen, som gjør at det hadde vært naturlig å drøfte
                  et slikt grunnlag.

            Saksøkerne hevdet bl.a. at det i realiteten var eierselskapene som styrte Minnor gjennom styremedlemmene og at disse hadde
                  avgjørende betydning for driften. Minnor hadde en liten administrasjon, to av selskapets styremedlemmer var ledere av de divisjoner
                  som Minnor sorterte under i de respektive eierbedriftene og det var hevdet at Minnor "i virkeligheten ble ledet av disse [lederne]".
                  Byretten uttalte dessuten at (på s. 65):

            "Selv om det ikke er nødvendig for resultatet, finner retten grunn til å tilføye at vilkårene for organansvar ser ut til å
                  foreligge. Flere av styremedlemmene hadde således høye stillinger i eierselskapene. De var sogar ansvarlige for de avdelinger
                  Minnor sorterte under, og representerte alene eierselskapene på eiermøter i Minnor."

         

      

      
         
            Ved å legge vekt på om aksjeeieren har opptrådt utilbørlig, får heftelse på grunnlag av gjennomskjæring mange likhetstrekk
                  med et erstatningsrettslig ansvar. Hvor gjennomskjæring kan bli aktuelt, vil det typisk ofte foreligge uaktsomhet eller grovere
                  skyldformer, selv om dette ikke er noe vilkår for gjennomskjæring. Det beløp man hefter for kan dessuten bli forskjellig etter
                  hvilket grunnlag som kommer til anvendelse.[56] Som nevnt foran, innebærer ansvarsgjennombrudd at aksjonærene blir betraktet som personlig – direkte og ubegrenset – ansvarlige
                  deltakere, se i denne retning Rt. 1993 s. 20.

         

      

      
         
            I Rt. 1993 s. 20 fikk de enkelte kreditorer således dekket hele sin utestående fordring. Høyesterett oppstilte ikke krav om
                  årsakssammenheng mellom den skadevoldende handling og kreditorenes individuelle tapsposter, men uttalte at "det under de foreliggende
                  omstendigheter måtte være adgang til å rette krav direkte mot Sjødal [saksøkte] om betaling av det beløp de skulle ha hatt
                  utbetalt ved oppgjør i august 1985". Spørsmålet ble forsåvidt ikke satt på spissen fordi det ikke var godtgjort at det ikke
                  hadde vært full dekning til alle kreditorer, og saksøker ble pålagt bevisbyrden for dette på grunn av sin klanderverdige opptreden.
                  Hadde kreditorenes krav oversteget det beløpet som saksøkte hadde tappet selskapet for, ville retten vært nødt til å ta stilling
                  til heftelsens omfang på prinsipielt grunnlag.

         

      

      
         
            Ved heftelse på grunnlag av reglene om ansvarsgjennombrudd, foretas altså ikke en vurdering av hvilken skade de ansvarliges
                  forhold har påført selskapet, kreditorene eller andre.

         

      

      5 Skadeserstatningsloven § 2-1

      
         
            Arbeidsgivers ansvar for ansattes uaktsomt skadevoldende forhold etter skl. § 2-1, omfatter ikke ansvar for selskapets egne
                  styremedlemmer. I forarbeidene til loven avgrenses det mot juridiske personers ansvar for sine organer, men det sies at selskapet
                  likevel hefter for disses handlinger etter reglene om organansvaret.[57]

            I en rekke tilfeller vil ansatte i et morselskap bli oppnevnt som styremedlemmer i morens datterselskap. Om morselskapet hefter
                  med hjemmel i skl. § 2-1 for skade som oppstår som følge av styremedlemmenes uaktsomme forhold utvist under utøvelsen av deres
                  verv for datterselskapet, er uklart etter norsk rett.[58]

            Skadeserstatningsloven § 2-1's ordlyd kan nok tas til inntekt for en slik oppfatning ved å betrakte ansatte i morselskapets
                  deltagelse i datterselskapets styre som en del av det arbeid de utfører for morselskapet, jfr. skl. § 2-1 første ledd, første
                  punktum:

         

      

      
         
            "Arbeidsgiver svarer for skade som voldes forsettlig eller uaktsomt under arbeidstakers utføring av arbeid eller verv for
                  arbeidsgiveren, ...".

         

      

      
         
            I skadeserstatningslovens forarbeider tas det ikke uttrykkelig stilling til spørsmålet. Det fremgår at loven i prinsippet
                  også gjelder ansvar for alminnelig formuesskade, men at den har sitt praktiske virkefelt vesentlig på området for person-
                  eller tingsskader.[59]

            På grunnlag av lovens forarbeider må det være forsvarlig å legge til grunn at lovgiveren ikke har tatt stilling til spørsmålet
                  ved utformingen av skl. § 2-1. Man står etter dette relativt fritt når man skal ta stilling til om skade som er uaktsomt forvoldt
                  av ansatte under utøvelsen av deres verv som styremedlemmer i arbeidsgiverbedriftens datterselskap, kan kreves dekket av morselskapet
                  under henvisning til skl. § 2-1.

            At man i lovens forarbeider har avgrenset mot en juridisk persons ansvar for egne organer, er forsåvidt et argument mot å
                  la morselskapet hefte på grunnlag av reglene om arbeidsgiveransvar; i alle fall for personer som er styremedlemmer i begge
                  selskaper. Argumentet er riktignok ikke særlig tungtveiende, fordi begrunnelsen for avgrensningen var at selskapet likevel
                  hefter for sine organers handlinger som om det var dets egne. Så er ikke tilfellet her. Morselskapet blir som utgangspunkt
                  ikke uten videre ansvarlig for de feil som begås av datterselskapets organer. Det kan derfor tvert om hevdes at behovet for
                  et alternativt ansvarsgrunnlag er desto sterkere.

            Videre må man kunne anføre at de argumenter som i alminnelighet begrunner arbeidsgiveransvaret, i en viss utstrekning også
                  gjør seg gjeldende her. Morselskapet eier størsteparten av aksjene i datterselskapet, og datterselskapets virksomhet drives
                  dermed til fordel for (bl.a.) morselskapet. Morselskapet har også en mulighet til å utøve kontroll med datterselskapets virksomhet
                  og til å påvirke risikoen for at datterselskapets styre gjør en feil.

            Å skulle foreta en sondring etter som plikten til å delta i datterselskapets styre er nevnt i ansettelseskontrakten med morselskapet,
                  og ettersom vervene er honorert særskilt eller som en del av den ansattes lønn, blir formalistisk og ikke reelt begrunnet.
                  En slik sondring er i alle fall ikke holdbar.

            På den annen side kan det anføres at vilkårene for å ilegge arbeidsgiveransvar på grunnlag av skl. § 2-1, er dårlig egnet
                  som avgrensningskriterier for i hvilke situasjoner eierne bør svare for skade som er forårsaket av styremedlemmene i datterselskapet
                  under deres utføring av sine verv som styremedlemmer for dette. Disse styremedlemmene plikter i første rekke å ivareta datterselskapets
                  og ikke morselskapets interesser.[60]

            Et styre kan bli erstatningsansvarlig ikke bare over selskapets medkontrahenter og andre utenforstående tredjemenn, men også
                  overfor selskapet og dets aksjonærer. Spørsmålet blir dermed om skl. § 2-1 eventuelt skal komme til anvendelse i alle disse
                  relasjonene, eller bare ved skade påført utenforstående tredjemenn. Kommer man først til at skl. § 2-1 etter sin ordlyd omfatter
                  morselskapets ansvar for datterselskapets styremedlemmer, finnes ikke holdepunkter for å avgrense ansvaret i forhold til enkelte
                  grupper skadelidte.

            Morselskapet ville dermed også kunne holdes erstatningsansvarlig når styremedlemmene har påført datterselskapet skade. Umiddelbart
                  synes dette upraktisk utenom konkurstilfellene fordi morselskapet eier det selskap som er påført tap, og det ville være meningsløst
                  om eierselskapet skulle gjøre erstatningskrav gjeldende mot seg selv. Men i mange situasjoner er det også andre eierinteresser
                  i datterselskapet som ville være interessert i at det ble fremmet erstatningssøksmål mot morselskapet. Spørsmålet reiser seg
                  da om arbeidsgiveransvaret er et velegnet redskap for en minoritetsaksjonær til å få dekket sitt tap hos selskapets hovedaksjonær.

         

      

      
         
            Et problem i denne forbindelse er søksmålsreglene. Normalt beslutter styret om det skal reises søksmål på vegne av selskapet,
                  se asl. § 8-7. Selv om det her er snakk om å reise søksmål mot morselskapet som arbeidsgiver, er det nærliggende å hevde at
                  styremedlemmene må betraktes som inhabile til å treffe en slik beslutning, fordi foranledningen for søksmålet er feil styremedlemmene
                  har begått. Det kan hevdes at det er mer nærliggende å analogisere fra de søksmålsreglene som gjelder når selskapet skal reise
                  erstatningssak mot sine styremedlemmer. Beslutning om søksmål skal da treffes av generalforsamlingen, se asl. § 15-4. Morselskapet
                  vil være inhabilt etter asl. § 9-3 siste ledd. Under enhver omstendighet har en minoritet som eier en tiendedel av aksjekapitalen
                  en subsidiær adgang til å reise søksmål på vegne av selskapet.[61] Regelen gir ikke tilstrekkelig vern i de tilfellene minoriteten eier mindre enn en tiendedel av selskapets aksjer. Disse
                  betraktningene løser uansett ikke det materielle spørsmål, men kan si noe om egnetheten av skl. § 2-1 på slike forhold.

         

      

      
         
            Når det gjelder morselskapets eventuelle ansvar for skade datterselskapets styre har påført datterselskapets medkontrahent
                  eller andre utenforstående tredjemenn, blir spørsmål om ansvar i praksis aktuelt når datterselskapet ikke selv er i stand
                  til å dekke sine forpliktelser. Denne ansvarssituasjonen peker seg ut som den mest sentrale ved drøftelsen av et eventuelt
                  arbeidsgiveransvar for morselskapet.

            De samme hensyn som kan anføres for at vi bør ha regler om ansvarsgjennombrudd, kan anføres for å kunne ilegge morselskapet
                  arbeidsgiveransvar. Men morselskapet ville etter skl. § 2-1 kunne holdes ansvarlig i alle de tilfellene styremedlemmene hadde
                  opptrådt ansvarsbetingende under utføringen av sine verv. Dessuten kan skl. § 2-1 gi grunnlag for å kumulere de ulike styremedlemmenes
                  uaktsomhet. Dette innebærer at selv der den enkeltes uaktsomhet ikke er tilstrekkelig til å statuere et ansvar på grunnlag
                  av asl. § 15-1, vil morselskapet kunne hefte for skaden med hjemmel i regelen om arbeidsgiveransvar.[62] Morselskapets ansvar blir dermed strengere enn styremedlemmenes ansvar etter asl. § 15-1.

            Debatten i tilknytning til reglene om ansvarsgjennombrudd skulle vise at det ikke finnes reelle grunner som tilsier at morselskapet
                  bør hefte i alle tilfeller hvor styremedlemmene i datterselskapet uaktsomt har forvoldt skade.[63] Spørsmålet om morselskapet kan holdes ansvarlig, bør undergis en bredere helhetsvurdering hvor det også legges vekt på andre
                  momenter enn styremedlemmenes uaktsomhet ved vurderingen av om morselskapet bør hefte. Et ansvar for morselskapet på grunnlag
                  av skl. § 2-1 vil i enkelte situasjoner kunne komme til å føre altfor langt, og vil dermed, i enda større utstrekning enn
                  eventuelle regler om ansvarsgjennombrudd, kunne bidra til en undergraving av den begrensete ansvarsformen. Antageligvis ville
                  derfor en utstrakt bruk av skl. § 2-1 i slike forhold kunne få den konsekvens at morselskapet unnlot å benytte egne ansatte
                  som medlemmer av datterselskapenes styrer. Heftelse for morselskapet bør ikke avhenge av om styremedlemmene i datterselskapet
                  er ansatte i morselskapet eller hentet utenfra.

            Fordi eierne kan holdes ansvarlig på erstatningsrettslig grunnlag, kan det tenkes situasjoner hvor det blir flytende overganger
                  mellom ansvar etter skl. § 2-1 og ansvar for morselskapet selv etter regler om organansvar. Dersom morselskapets styremedlemmer
                  samtidig er medlemmer av styret i datterselskapet, vil det undertiden kunne være situasjoner hvor det er vanskelig å sondre
                  mellom hva en person har gjort i den ene eller annen egenskap. Desto mer sammenblandet administrasjonen av datterselskapet
                  er med ledelsen av morselskapet, desto lettere vil morselskapet kunne bli ansvarlig for datterselskapets forpliktelser på
                  erstatningsrettslig grunnlag. Som det fremgikk foran, er en slik sammenblanding også et relevant moment i vurderingen av om
                  man kan foreta gjennomskjæring. Dette er ytterligere et eksempel på at det kan trekkes paralleller mellom de ulike heftelsesformene.[64]

            Spørsmålet om morselskapets ansvar for tap påført datterselskapet og for datterselskapets forpliktelser, bør løses på grunnlag
                  av erstatningsreglene i asl. § 15-1 supplert med ulovfestede erstatningsregler, og gjennom en drøftelse av om man kan statuere
                  heftelse på grunnlag av regler om ansvarsgjennombrudd. Skadeserstatningsloven § 2-1 er dårlig egnet til å løse denne type
                  spørsmål. At anvendelsen av de ulike heftelsesgrunnlagene som er drøftet i enkelte tilfeller riktignok kan komme til å føre
                  til samme økonomiske resultat, er ingen innvending mot denne konklusjonen.

         

      

   
      Kapitel 3

      Oversikt over aksjeselskapets organisasjon, ledelsens plass i denne og ledelsens oppgaver

      1 Generelt om selskapsorganene

      
         
            Aksjeselskapets rettslige organisasjon trekker opp viktige premisser for ledelsens ansvar.[1] En drøftelse av reglene om styremedlemmenes erstatningsansvar må forankres i styrets stilling i selskapet og i de oppgaver
                  og plikter som følger av denne. I særlig grad gjelder dette styrets ansvar i forhold til selskapet, men styrets plass i selskapsorganisasjonen
                  får også betydning for ansvaret overfor tredjemann. Fremstillingen gjelder alminnelige aksjeselskaper.

            I et aksjeselskap er eierfunksjonen og lederfunksjonen delt. Mens generalforsamlingen er eierfelleskapets organ, er ansvaret
                  for forvaltningen av selskapet, som også omfatter alle forhold utad, lagt til selskapsledelsen.

            Den øverste myndighet i selskapet ligger hos generalforsamlingen, se asl. § 9-1. Generalforsamlingen er påbudt i den forstand
                  at den skal eksistere og at møter skal holdes til de tider og i de former som loven foreskriver.[2] Generalforsamlingens myndighet er negativt avgrenset slik at oppgaver som ikke spesifikt er tillagt andre organer, hører
                  under denne.[3]

            Generalforsamlingen er aksjeeiernes organ og skal overvåke og beskytte aksjonærenes interesser i selskapet. En rekke saker
                  av vesentlig betydning for selskapet og dets aksjonærer må således behandles og avgjøres av dette organet. Det gjelder for
                  det første beslutninger som kan ha grunnleggende betydning for selskapets organisasjon. Beslutninger om vedtektsendringer
                  skal som hovedregel fattes av generalforsamlingen, se asl. § 9-14. I selskaper som hverken har bedriftsforsamling eller representantskap
                  hører valg av styremedlemmer som alminnelig regel under generalforsamlingen, se asl. § 8-1 annet ledd. Et forbehold gjelder
                  for selskaper over en viss størrelse m.h.t. de ansattes rett til å velge en del av styremedlemmene, se asl. § 8-17.[4] Avtale om fusjon må godkjennes av selskapets generalforsamling, se asl. § 14-4. Generalforsamlingen treffer også beslutning
                  om kapitalforhøyelse, jfr. § 4-1.

            Generalforsamlingen er videre et ledd i selskapets organisasjon med kompetanse til å treffe beslutninger i saker som er av
                  vesentlig betydning for aksjonærene. Den treffer således f.eks. beslutning om utbytte, se asl. § 12-6. Aksjonærene tar ikke
                  del i den egentlige selskapsvirksomheten, dvs. utøvelsen av den forretningsmessige driften av selskapet. Generalforsamlingen
                  treffer likevel visse beslutninger som angår driften. Beslutningene treffes primært av styret og administrerende direktør,
                  men én gang i året skal det holdes ordinær generalforsamling, se asl. § 9-5 første ledd. Styret avgir da regnskap til generalforsamlingen
                  for den virksomhet det har drevet. Generalforsamlingen skal på den ordinære generalforsamlingen bl.a. fastsette resultatregnskapet
                  og balansen, treffe beslutning om anvendelse av årsoverskudd eller dekning av underskudd, se asl. § 9-5 annet ledd.

            Aksjonærene trenger informasjon for å kunne ivareta sine interesser i selskapet. Informasjon til aksjonærene og grupper utenfor
                  selskapet (samfunnet, andre tredjemenn) skjer i stor utstrekning via generalforsamlingen.

            Ansvaret for driften av selskapet er som nevnt lagt til selskapsledelsen. I henhold til aksjelovens terminologi består selskapets
                  ledelse av styret, administrerende direktør og representantskap eller bedriftsforsamling. Loven inneholder regler om ledelsen
                  i kapitel 8.

            Bedriftsforsamling skal selskapet normalt ha hvis det de tre siste regnskapsår har hatt gjennomsnittlig mer enn 200 ansatte,
                  se asl. § 8-18 første ledd.[5] Det kan likevel inngås avtale mellom selskapet og fagforening som omfatter 2/3 eller et flertall av de ansatte, om at bedriftsforsamling
                  ikke skal opprettes. De ansatte skal isteden kunne kreve økt representasjon av ansatte i styret, se asl. § 8-17.[6] Bedriftsforsamlingen har i første rekke tilsynsoppgaver, men også besluttende myndighet i visse saker. Den skal primært føre
                  tilsyn med styret og administrerende direktørs virksomhet, og dessuten treffe avgjørelser i saker som gjelder investeringer
                  av betydelig omfang, se asl. § 8-20 annet jfr. fjerde ledd.

            I henhold til aksjelovens hierarkiske oppbygning av selskapets organisasjon med generalforsamlingen på toppen, skulle bedriftsforsamlingens
                  avgjørelser kunne overprøves av generalforsamlingen. Det fremgår imidlertid uttrykkelig av asl. § 9-1 første ledd at så ikke
                  er tilfellet.[7]

         

      

      
         
            Representantskap er aldri påbudt, asl. § 8-23 første ledd, første punktum.[8] I likhet med bedriftsforsamlingen utøver representantskapet også til dels besluttende og til dels kontrollerende myndighet,
                  se asl. § 8-23.[9] Det vises her til hva som er sagt om bedriftsforsamlingen i tilknytning til asl. § 8-20 ovenfor.

         

      

      
         
            Aksjeselskap skal alltid ha et styre, se asl. § 8-1. Styrets oppgaver vil bli nærmere omtalt nedenfor. Har selskapet en aksjekapital
                  på 1 million eller mer, skal det også ha administrerende direktør. I mindre selskaper står styret fritt til å beslutte om
                  selskapet skal ha dette organ, se asl. § 8-4 første ledd, annet punktum.[10]

            Fordi selskapet ikke kan handle selv, er det nødvendig at det har representanter til å handle for seg. De organer som handler
                  på selskapets vegne, er i henhold til asl. §§ 8-12 og 8-13 styret, enkelte styremedlemmer – eventuelt flere sammen – og administrerende
                  direktør. Styret kan alltid representere selskapet utad og forplikte det gjennom avtaler og ellers. Administrerende direktør
                  er også tillagt slik myndighet, men på et mer avgrenset område. Styret og administrerende direktør er selskapets utøvende
                  organer.

            Styret er underordnet generalforsamling, bedriftsforsamling og representantskap, mens det er overordnet administrerende direktør,
                  jfr. asl. § 9-1 første ledd og § 8-7 annet ledd. Dermed er ikke sagt noe om hvilket organ som har størst faktisk innflytelse
                  på selskapets drift.[11]

         

      

      
         
            Den faktiske maktfordelingen i ulike selskaper kan være svært forskjellig, men makten i selskapet konsentreres gjerne hos
                  selskapsledelsen, mens generalforsamlingens rolle blir av formell art. Ledelsens kunnskaper og den faktiske kjennskap til
                  selskapets forhold som ledelsen får gjennom forvaltningen av selskapet, er en av grunnene til dette. Generalforsamlingen på
                  sin side kommer sjelden sammen og behandler dessuten saker som er forberedt og skal iverksettes av styret.[12]

            På den annen side kan styret bli dominert av generalforsamlingen når denne beherskes av én enkelt aksjonær eller aksjonærgruppe.
                  Forholdet forsterkes av at et styremedlem som er valgt av generalforsamlingen når som helst kan fjernes av denne, se asl.
                  § 8-3 første ledd jfr. § 8-1 annet ledd. Aksjonærer med et tilstrekkelig stort antall aksjer kan også øve direkte påvirkning
                  på styret og administrerende direktør.[13]

         

      

      
         
            Styret er som hovedregel bundet av de generelle direktiver generalforsamlingen måtte gi om selskapets forvaltning og regnskaper.[14] I prinsippet kan generalforsamlingen også gi instruks for styrets behandling av den enkelte sak.[15] Styret må likevel ikke iverksette generalforsamlingens beslutning dersom denne strider mot lov eller selskapets vedtekter,
                  asl. § 8-14 annet ledd.[16]

            Styrets kompetanse til å instruere administrerende direktør i enkelte saker er uttrykkelig fastslått i asl. § 8-7. Ut fra
                  lovens system er det likevel forutsatt at dette ikke skal skje i for stor utstrekning. De daglige avgjørelser må således i
                  prinsippet være underlagt administrerende direktør, jfr. asl. § 8-7 annet ledd. Følger administrerende direktør styrets pålegg,
                  vil han normalt være ansvarsfri. Er han sterkt uenig i styrets beslutning, bør han si fra seg sin stilling.[17]

            Administrerende direktør har ikke kompetanse til å kreve generalforsamlingen innkalt. Men blir generalforsamling som skal
                  holdes etter loven, vedtektene eller tidligere beslutning av generalforsamling ikke innkalt, kan bl.a. administrerende direktør
                  kreve at generalforsamlingen snarest skal innkalles av skifteretten på selskapets bekostning, se asl. § 9-8 annet ledd.

            En noe mer perifer tilknytning til selskapets organisasjon har revisor og eventuelle granskningsmenn. Selskapet skal ha minst
                  én revisor, se asl. § 10-1. Det påligger generalforsamlingen å velge revisor. Revisor skal granske selskapets årsoppgjør og
                  behandlingen av dets anliggender forøvrig, asl. § 10-7. Revisor er i tillegg pålagt spesielle oppgaver i tilknytning til bestemte
                  hendelser i selskapets historie. Eksempelvis kan nevnes revisors oppgaver ved selskapets stiftelse og kapitalforhøyelse, se
                  asl. § 2-4 jfr. § 4-5.

            En aksjeeier kan fremsette forslag om ekstraordinær granskning av selskapet på ordinær generalforsamling, eller på ekstraordinær
                  generalforsamling hvor saken skal behandles i henhold til innkallingen, se asl. § 10-13 første ledd. Får forslaget tilslutning
                  av aksjeeiere som representerer minst én tiendedel av aksjekapitalen eller minst én tredjedel av den kapital som er representert
                  på generalforsamlingen, kan en aksjeeier innen én måned henvende seg til skifteretten og be om at denne oppnevner granskningsmenn
                  ved kjennelse. Har selskapet 100 eller flere aksjeeiere kan slik henvendelse også gjøres dersom forslaget har fått tilslutning
                  av aksjeeiere som representerer minst én tiendedel av det samlede antall.[18]

            Utover de lovbestemte organene i selskapet kan det også opprettes andre organer, f.eks. kontrollkomité.[19] Generalforsamlingen kan i kraft av asl. § 9-1 beslutte at kontroll skal finne sted. Bedriftsforsamlingen kan utøve sin alminnelige
                  tilsyns- og kontrollmyndighet gjennom et særskilt kontrollutvalg.[20] Men de særskilte oppgaver loven uttrykkelig legger til enkelte organer kan ikke overføres til de ulovfestede.[21]

         

      

      2 Alment om styrets og administrerende direktørs plikter

      
         
            Aksjeloven § 8-7 angir styrets og administrerende direktørs kompetanse.[22] Aksjeloven har utover dette en rekke enkeltbestemmelser om styrets oppgaver, men er bortimot taus m.h.t. administrerende
                  direktørs øvrige plikter. Det følger av loven at når man er innenfor området for den daglige ledelse, tilligger oppgavene
                  administrerende direktør. I praksis vil styrets myndighets- og ansvarsområde veksle fra selskap til selskap avhengig av bedriftens
                  art og størrelse, om styremedlemmene selv arbeider i bedriften, om han er større aksjonær, av hans erfaringsområde og andre
                  forhold.[23]

            Ordet "ansvar" har ulik betydning etter hvilken sammenheng det forekommer i.[24] Man kan snakke om "styrets ansvarsområde" og "styrets ansvar". I den førstnevnte betydning mener man hvilke plikter styret
                  er pålagt. I den sistnevnte betydning refereres det (også) til styremedlemmenes erstatningsrettslige ansvar, dvs. det rettslige
                  ansvar styremedlemmene kan pålegges som følge av at de forsettlig eller uaktsomt har påført selskapet eller andre skade under
                  utførelsen av sitt styreverv.

            Det er naturlig å referere til "styrets ansvar" når man mener pliktene styret er pålagt, fordi styret er pålagt disse som
                  organ hvis ikke annet er uttrykkelig sagt f.eks. slik som i § 8-9 annet ledd. Når det gjelder erstatningsansvaret, er det
                  mest korrekt å referere til styremedlemmenes erstatningsansvar fordi dette er individuelt.[25] De to betydningene av uttrykket ansvar henger nøye sammen. Det er helt nødvendig å fastlegge hvilke plikter styret har for
                  å kunne avgjøre om styremedlemmene har utvist erstatningsbetingende forhold. Rettslig ansvar forutsetter at rettslige regler
                  eller normer om styrets plikter er overtrådt. Begrepene rettslig plikt og rettslig ansvar er speilbilder av hverandre.[26] En klargjøring av ulike organers kompetanseområde vil føre til en klargjøring av hvilke plikter som påligger hvem, noe som
                  igjen vil kunne bidra til en enklere bedømmelse av hvem som eventuelt kan holdes erstatningsansvarlig for brudd på disse pliktene.

         

      

      
         
            Arbeidsgruppen som har fremlagt utkast til ny aksjelov understreker behovet for at lovens regler om selskapets organisasjon
                  er fleksible, slik at de i praksis kan tilpasses ulike selskaper.[27] Det er likevel positivt at lovutkastets kapitel 9 i større grad enn i dagens aksjelov kapitel 8 definerer grensen mellom
                  styrets og administrerende direktørs oppgaver. Se utkastet § 9-9 om styrets oppgaver, § 9-11 om daglig leders oppgaver og
                  § 9-12 om daglig leders underretningsplikt overfor styret.

            Arbeidsgruppen ønsket i sitt utkast å fremheve styrets kontrollfunksjon overfor administrerende direktør i forhold til det
                  som følger av loven i dag. Dette ga seg bl.a. utslag i forslag til § 9-12 som pålegger administrerende direktør en rapporteringsplikt
                  over styret.[28] I mindre private selskaper som ikke har administrerende direktør vil styret imidlertid forestå den daglige ledelse.

         

      

      
         
            I det følgende skisseres hovedlinjene i det generelle forvaltningsansvaret som er pålagt styret og administrerende direktør,
                  herunder ansvarsfordelingen mellom disse organene.

            Aksjeloven § 8-7 pålegger styret både en kontrollfunksjon og aktiv myndighet når det gjelder forvaltningen av selskapet. Styret
                  pålegges i bestemmelsen fire ulike grupper av oppgaver. Det skal for det første sørge for en forsvarlig organisasjon av selskapets
                  virksomhet, for det annet gi administrerende direktør retningslinjer for den daglige ledelse av selskapet, for det tredje
                  selv treffe beslutninger i saker som etter selskapets art er av usedvanlig eller stor betydning, og sist men ikke minst sørge
                  for at bokføring og formuesforvaltning er undergitt betryggende kontroll.

            Utover plikten styret har i henhold til asl. § 8-7 annet ledd til å avgjøre saker av "uvanlig art eller stor betydning", er
                  det nærliggende å fortolke asl. § 8-7 slik at styret i selskaper som også har administrerende direktør, primært er tillagt
                  et overvåkningsansvar.[29] Styrets ansvar for selskapets bokføring og formuesforvaltning vil eksempelvis normalt bli av mer overordnet karakter i slike
                  selskaper.[30]

            Administrerende direktør ansettes i alminnelighet av styret, og i selskaper med aksjekapital på mindre enn én million kan
                  styret selv bestemme om selskapet skal ha administrerende direktør, asl. § 8-4 annet jfr. første ledd. Enkelte er av den oppfatning
                  at styrets viktigste oppgave er å ansette administrerende direktør.[31] Til dette kan innvendes at en del av styrets viktigste oppgave i alle fall i tillegg må være å følge opp med en kontroll
                  av administrerende direktørs virksomhet.

            Styrerollen kan innenfor lovens rammer utføres på forskjellige måter, og asl. § 8-7 tar i noen grad hensyn til denne fleksibilitet.[32] Andre har således hevdet at styrets primære oppgave er å ta riktige beslutninger om selskapets drift og å sørge for at disse
                  følges opp av administrasjonen. Med "riktige" beslutninger menes de som leder til best mulig ivaretakelse og vekst av selskapets
                  kapital, altså den rene formuesforvaltning.[33] I praksis betyr dette betryggende overvåkning av periodiske driftsrapporter, herunder likviditetsutviklingen på lang sikt.
                  En slik plikt følger av asl. § 8-7 siste ledd, som pålegger styret å føre kontroll med selskapets bokføring og formuesforvaltning.
                  Som ledd i styrets overvåkningsansvar står budsjettarbeid og økonomisk styring sentralt. Dersom selskapet har et gjennomarbeidet
                  budsjett, som både styret og den daglige ledelsen er enige om, og i tillegg en gjennomarbeidet oversikt med oppdaterte nøkkeltall
                  fra driften, har styret forutsetninger for å drive effektivt styrings- og styrearbeid.[34]

            Styret har ansvaret for fastsetting av forslag til årsoppgjør, se asl. § 11-1.

            Ved den nærmere fastleggingen av ansvaret etter asl. § 8-7, er det naturlig å komme noe inn på forholdet mellom styrets og
                  administrerende direktørs kompetanse. Det er hevdet at asl. § 8-7 tegner et bilde av et styre som er mer aktivt enn det er
                  i virkeligheten, og at hovedtyngden av initiativene i praksis kommer fra den administrative ledelsen i bedriften. "Styret
                  vil snarere være et sanksjonerende og kontrollerende enn et initierende organ."[35]

            Som nevnt foran, har administrerende direktør ansvar for forvaltningen av selskapet sammen med styret samtidig som han er
                  underordnet dette. Administrerende direktør forestår den daglige ledelsen av selskapet, men dette omfatter ikke saker av uvanlig
                  art eller stor betydning for selskapet.[36] Administrerende direktør kan i en viss utstrekning binde selskapet ved rettshandler, men bare i anliggender som faller inn
                  under hans myndighet etter asl. § 8-7, se asl. § 8-13.

            Administrerende direktør har ansvar for selskapets formuesforvaltning sammen med styret, se asl. § 8-7 siste ledd. Hva gjelder
                  selskapets bokføring, har administrerende direktør det primære ansvar og styret et overvåkningsansvar. Administrerende direktør
                  skal sørge for at selskapets bokføring er i samsvar med lov og forskrifter, asl. § 8-7 siste ledd, annet punktum.

         

      

      3 Styremedlemmene som tillitsmenn for selskapet

      
         
            Når en person velges til styremedlem i selskapet og har samtykket i å motta oppdraget, oppstår det et rettsforhold mellom
                  selskapet og styremedlemmet. Styremedlemmene er tillitsmenn som handler for selskapet.[37] Dette forutsetter at styremedlemmene skal arbeide for å ivareta selskapets interesser, hvilket imidlertid ikke utelukker
                  at de også må ivareta ulike interesser som gjør seg gjeldende i et selskap.[38]

            I svensk rett sammenlignes styremedlemmene gjerne med et "ombud" eller en "sysslomann".[39] "Sysslomann" er en oppdragstager som skal foreta rettshandler eller gjøre noe på hovedmannens eller oppdragsgiverens vegne.
                  I romersk rett forekom det under betegnelsen mandatum. "Sysslomannsavtalen" kan sees som en spesiell type oppdragsavtale.
                  "Sysslomannen" opptrer i eget navn.[40] En "sysslomann" er forpliktet overfor hovedmannen til å utvise aktsomhet ved utføringen av oppdraget for ham. Lar han være
                  å utføre dette eller utviser han uaktsomhet ved utførelsen, kan han holdes erstatningsansvarlig. "Sysslomannen" kan imidlertid
                  slippe fra oppdraget om det viser seg å være urimelig tyngende.

            Styret skal på tilsvarende måte sørge for å forvalte selskapets anliggender, gi direktiver til administrerende direktør m.v.
                  Styret har også kompetanse til å inngå avtaler på selskapets vegne med tredjemann som må oppfylles med selskapets midler.
                  Enkelte av avtalelovens regler om fullmakt gjelder for "sysslomannens" forhold til tredjemann. For styremedlemmene gjelder
                  aksjelovens regler. Styremedlemmene har riktignok en friere stilling enn en "sysslomann" eller en fullmektig. Han behøver
                  ikke rådføre seg med hovedmannen i ethvert tilfelle hvor det råder usikkerhet m.h.t. hva denne ønsker.

            På samme måte som en "sysslomann" skal ivareta oppdragsgiverens interesser, skal styremedlemmene ivareta selskapets interesser.
                  En lojalitetsplikt for styremedlemmene kan utledes av enkeltbestemmelser i aksjeloven, f.eks. § 8-11, men det alminnelige
                  grunnlag for en slik plikt følger av at styret som andre oppdragstagere skal ivareta oppdragsgiverens interesser under utføringen
                  av oppdrag.[41] Lojalitetsplikten har forøvrig forskjellig innhold etter hvilken type oppdrag det dreier seg om.

            I selskapsforhold innebærer plikten f.eks. at styremedlemmene etter omstendighetene kan holdes erstatningsansvarlige overfor
                  selskapet hvis de benytter forretningsmessige muligheter til egen fordel istedenfor å oppfylle sin plikt til å la muligheten
                  komme selskapet til gode. Dette hindrer i prinsippet ikke styremedlemmet fra å drive konkurrerende virksomhet eller fra å
                  tilhøre ledelsen i et konkurrerende selskap. Spørsmålet om hva styremedlemmet kan gjøre i slike tilfeller, er ikke særskilt
                  regulert. I den enkelte situasjon må man falle tilbake på styrets alminnelige plikt til å ivareta selskapets interesser.[42] Ved direkte interessekonflikt gjelder inhabilitetsregelen i asl. § 8-11.

            Tillitsforholdet mellom selskapet og styremedlemmene innebærer også en taushetsplikt. Det påhviler styremedlemmene et forbud
                  mot å røpe forhold som kan påføre selskapet skade. Det vil først og fremst dreie seg om forretningshemmeligheter. Åpenbarelse
                  av forretnings- og driftshemmeligheter kan være straffbart etter strl. § 275 om utroskap, eller spesialbestemmelsen i strl.
                  § 294 nr. 2.[43] Styremedlemmenes alminnelige taushetsplikt må antas å strekke seg lenger enn den straffesanksjonerte plikten.[44] Dette innebærer at styremedlemmene kan holdes erstatningsansvarlige i en del tilfeller hvor straff ikke kan pålegges, f.eks.
                  fordi skyldkravet i straffeloven ikke er oppfylt.

            I tilknytning til styremedlemmenes taushetsplikt oppstår spørsmålet om i hvilken utstrekning de kan utnytte fortrolig selskapsinformasjon
                  når de for egen del eller som mellommann for andre, kjøper eller selger aksjer i selskapet. Styremedlemmet er til dels bundet
                  av sin taushetsplikt i forhandlinger med tredjemann, og til dels kan fortielsen forårsake at avtalen blir ugyldig. Det materiellrettslige
                  spørsmål om hva som må betegnes som uredelig utnyttelse ved kjøp og salg av aksjer, reguleres av avtl. § 33. Verdipapirhandelloven
                  inneholder forbud mot innsidehandel i §§ 6, 6a og 6b. Reglene gjelder imidlertid bare "verdipapirer som er gjenstand for organisert
                  omsetning", jfr. vphl. § 6 første ledd.[45] Overtredelse er straffbart etter lovens § 62, og lovens § 49 viser til at de alminnelige ugyldighetsreglene gjelder i forholdet
                  mellom kjøper og selger når verdipapiret omsettes gjennom megler.

            Gjennom sin plikt til å forvalte selskapets anliggender påhviler det styret (eventuelt sammen med administrerende direktør)
                  å lede selskapets forretningsmessige virksomhet. Forretningsmessige avgjørelser involverer økonomisk risiko. At selskapsledelsen
                  må ta økonomisk risiko, skiller også styremedlemmene fra en "sysslomann" og en fullmektig. Det er hevdet at i de fleste tilfeller
                  når et selskap lider tap gjennom sin virksomhet, er dette en følge av at en økonomisk risiko aktualiseres uten at dette kan
                  bebreides noen.[46] Tapet kan være forårsaket av ytre forhold som en dårligere markedssituasjon, devaluering osv. Det er således et trekk ved
                  styrets forretningsmessige beslutninger at styret ikke uten videre kan pålegges erstatningsansvar overfor selskapet når en
                  forretningsmessig avgjørelse påfører selskapet eller andre tap. Spørsmålet om erstatningsansvar for forretningsmessige avgjørelser
                  står i en erstatningsrettslig særstilling.[47] Det vil svært ofte være slik at styret ikke kan sies å ha forårsaket eller medvirket til skaden som er påført selskapet.
                  Tilbake står de situasjoner hvor man må forutsette at styremedlemmene har gjort seg skyldig i feil eller forsømmelser under
                  utøvelsen av sine verv. Ved bedømmelsen av hva som er en "feil" i tilknytning til forretningsmessige avgjørelser, bør bl.a.
                  risikoaspektet tillegges betydelig vekt.

